Андижонлик қочқин Нажмиддин Умаров\nОзодликнинг Андижондаги мобил мухбирларидан бири АҚШда яшаётган қочқин Нажмиддин Умаровнинг ҳафта бошида Андижонга қайтиши тафсилотларини айтаркан, бундай деди:\n"Мен олган хабарга кўра, Нажмиддин Умаров аэропортдан вилоят ички ишлар бошқармасига олиб кетилган, тўрт кундан сўнг қўйиб юборилган".\nАндижонлик инсон ҳуқуқи фаоли Саиджаҳон Зайнобиддиновнинг Умаровнинг уйига бориб келган танишининг гапига таяниб айтишича, у ички ишлар бошқармасига олиб борилмаган:\n- Мен Нажмиддин аканинг уйига бориб келган одам билан гаплашдим. У киши келганидан сўнг аэропортда уч-тўрт соат ушлаб туришган экан, холос. Балким, кейин чақириб савол-жавоб қилишаётгандир, бунисини айтмаган. Соғ-саломат, уйида экан, одамлар бориб зиёрат қилиб келяпти экан, дейди Саиджаҳон Зайнобиддинов.\nАвстралияда яшаётган андижонлик қочқинлардан бири, Бахтиёр Турдиев Озодлик билан суҳбатда ҳаммаҳалласи Нажмиддин Умаровнинг оиласи бағрига қўшилганидан хурсанд эканлигини билдирар экан, айни пайтда бошқа қочқинларнинг Ўзбекистонга қайтиши учун бироз вақт борлигини айтди:\n- Бугунги кундаги ўзгаришлар, бу бошланиши. Бунга яна жиндай муҳлат керак, беш йилми, ўн йилми, билмадим. Лекин тузум ҳали ўзгаргани йўқ. Кимдир хоҳлаётгандир яхши бўлишини, лекин бу тузимнинг ўзгаришига ҳали кўп вақт керак, кўп одамлар алмашиши керак, қонунлар ўзгариши керак. Шундагина балким қайтиш ҳақида ўйлаб кўрармиз. Қайтиш ният бор, лекин ҳозир эмас, деди Бахтиёр Турдиев.\n2010 йилда Озодлик радиосига берган интервьюсида Нажмиддин Умаров, оиласидан ажраб бир ўзи қочқин бўлиб қолгани, бир ўғли Андижон воқеаларини содир этишда айбланиб қамалгани ва келини уч набираси билан қолганини айтиб, имкони бўлса Ўзбекистонга қайтиш нияти борлигини билдирган эди.\nНажмиддин Умаров билан суҳбат\nБундан аввал ҳам андижонлик қочқинларнинг Ўзбекистонга қайтиш ҳаракатлари бўлган. Хусусан, қочқинлардан бири Дилором Абдуқодирова Ўзбекистонга қайтгач, маҳкамага тортилган ва ўн йиллик қамоқ жазосига ҳукм қилинган эди.\nҚочқин Дилором Абдуқодирова Ўзбекистонга қайтгач ўн йил муддатга озодликдан маҳрум этилган эди\nШундан сўнг, андижонлик қочқинларнинг Ўзбекистонга қайтиш ҳаракатлари тўхтаган эди.\nИслом Каримов вафотидан ва Шавкат Мирзиёевнинг президентликка келганидан сўнг, биринчи қочқин Ўзбекистонга қайтди.\nИнсон ҳуқуқлари ташкилотларига кўра, 2005 йилнинг 13 май куни Андижоннинг марказий Бобур майдонида ҳукумат кучлари аксарияти қуролсиз бўлган тинч намойишчиларни ўққа тутиши натижасида юзлаб бегуноҳ одам, жумладан аёллар ва болалар ҳалок бўлган.\nҲукумат эса, Андижонда ҳокимиятни қуролли қўзғолон йўли билан босиб олишга уринган акромийлар диний оқимига мансуб 187 кишининг ҳалок бўлганини айтиб келади.\nБир неча ой ўтиб БМТ Қочқинлар идораси кўмагида қарийб 500 нафар андижонликлар Руминияга ўтказилди.\n2005 йилнинг 13 май воқеалари тариқдек сочиб юборган андижонликлар АҚШ, Австралия, Канада, Швеция, Германия, Чехия, Швейцария, Нидерландия, Белгия каби мамлакатлардан бошпана топган.\nАндижонлик қочқин аëл 10 йилга қамалди\n“Опамни қамашди, мен қочишга мажбур бўлдим”\nХалқаро Амнистия Ўзбекистон ҳукуматини Дилором Абдуқодировани озод этишга чақирди


Санжар Турсунов: Жанубий Кореядан кетаётганимда менга яна таклиф бўлди. Лекин...\n9 август, 2019, 22:26 2165\nТеглар:Санжар Турсунов | Тэджон Ситизен | Бунёдкор\nИқтидорли ярим ҳимоячи Санжар Турсунов Кореядаги фаолияти, "Бунёдкор"га қайтиши ва Вадим Абрамов ҳақидаги саволларга жавоб берди.\nЛегионер сифатида бир қатор чемпионатларда тўп суриб тажриба тўплаган ярим ҳимоячи Санжар Турсунов яқинда Жанубий Кореядаги фаолиятини якунлагани ҳақида хабар бергандик. Шундан сўнг Турсунов қайси жамоада тўп суриши кўпчиликни қизиқтираётганди. Кейин эса Санжарнинг “Бунёдкор”да фаолиятини давом эттириши борасидаги хабарлар ҳақиқатга айланди. Футболчи “Тэджон Ситизен”дан кетганидан кейин бир қатор саволларимизга жавоб олиш истагида у билан суҳбатлашиш пайида юргандик. Куни кеча Турсунов таклифимизга рози бўлган ҳолда саволларимизга ўз жавобларини билдирди.\n- Жанубий Кореядаги фаолиятингизни якунлаб Тошкентга қайтиб келдингиз. “Тэджон Ситизен” клуби тарк этишингизнинг асосий сабаби нима билан боғлиқ эди?\n- Жамоада мураббий ўзгарганди. Раҳбарият “Тэджон Ситизен”га янги бош мураббийни олиб келди. Ҳар қандай мутахассиснинг ўзига яраша футболга қарашлари бор. У ҳам клубга келгач, бошқача услубни қўллай бошлади. Жамоада иш бошлаганидан кейин ўша мураббийнинг машғулотларида бир неча кун иштирок этдик. Лекин қарасак, бир-биримизга тўғри келмаслигимиз кўриниб қолганди. Унинг ўзи ҳам менинг тактик услубларимга тўғри келмайсизлар деди. Шу тариқа, биз “Тэджон Ситизен”дан кетишга қарор қилдик.\n- Кореядаги фаолиятингиз ўтган йили бошланганди. Ўшанда у ерга ўзгача мақсад ва режалар билан келгандингиз. Энди айтинг-чи, ушбу мамлакатда тўп суриб қанчалик ўйлаган ниятларингиз амалга ошди?\n- Аслида ҳар бир мамлакат ва ҳар бир клуб аввало сиз учун янги чақирув ва янги тажриба бўлиб хизмат қилади. Ўйлашимча, бир қанча жиҳатлар бўйича тажриба олиш мумкин. Эсимда, клубга борган пайтда келаси йил учун асосий лигага чиқиш вазифаси қўйилади деб айтишганди. Яъни, ушбу мавсумни назарда тутишганди. Аслида ўтган йили ҳам биз Жанубий Кореянинг асосий лигасига чиқишимизга озгина қолганди. Лекин ўшанда плей-офф ўйинида омадимиз чопмаганди. Шундан кейин мақсад яна жиддий бўлади дейишганди. Бироқ нимадир бўлди-ю, клубнинг режалари бутунлай ўзгриб кетди. Негадир “Кей” лигага чиқиш вазифаси кун тартибидан олиб ташланди. Мен борган пайтда ҳам уларга жамоа билан асосий лигада тўп суриш ниятим борлигини айтгандим. Аслида уларнинг ниятим ҳам шундай эди. Бироқ...\n- Тошкентга қайтганингиздан сўнг сизнинг қайси жамоада тўп суришингиз қизиқтираётганди. Ниҳоят, энди ҳаммаси ойдинлашди...\n- Ҳа, ҳозирги пайтда мен “Бунёдкор” жамоаси билан шуғулланиб юрибман. Ўйлашимча, кейинги турда “Насаф” билан бўладиган учрашувда иштирок этсам керак. Энди мен “Бунёдкор” аъзосиман.\n- Шунингдек, сизни яна легионер мақоми остида бошқа чемпионатда тўп суришингиз мумкинлиги ҳақида ҳам эшитгандик. Бу ҳақиқатга мос келармиди?\n- Жанубий Кореядан кетаётган пайтимда менга яна ушбу мамлакатда қолиб фаолиятимни давом эттириш юзасидан таклиф билдиришганди. Лекин ўзим буни хоҳламадим. Ҳали трансфер ойнаси узун. Нима бўлишини вақт кўрсатади. Балки ўйлашимча, “Бунёдкор” клубида қишгача қоларман. Лекин футболда доим кутилмаган янгиликлар бўлиб туради. Бир кунда ҳамма нарса ўзгариб кетиши ҳам мумкин.\n- Кореяда бир қатор ҳамюртларимиз ўйнаб кетишди. Сиз ҳам у ерда тўп суриб келдингиз. Нима деб ўйлайсиз, футболчи Жанубий Кореяда қанчалик даражада ривожланиши мумкин?\n- Жанубий Корея биздан анча кучли. Ҳаттоки, биринчи дивизиони ҳам чемпионатимиздан кучли. Нафақат ўйин жиҳатидан, балки маблағ томондан, ўйиндаги ташкилотчилик ва яна бошқа масалалар бўйича ҳам улар биздан анча олдинда. Афсуски, олдинда.\n- Мана, сиз бир қатор мамлакатларда ўйнадингиз ва у ерлардаги футболга қаратилаётган эътибор, шарт-шароитлар билан яқиндан танишиб келмоқдасиз. Шуларни ҳисобга олганда, ўзимизнинг чемпионатда кўпроқ нимага эътибор қаратиш керак ва қайси йўналишларни кучайтириш зарур деб ҳисоблайсиз?\n- Ўзингиз ҳам кўриб турибсиз, футболимизда катта ўзгаришлар бўляпти. Футболнинг ичидаги инсонлар ишлашяпти. Ўйлашимча, энди футболимиз пастдан юқорига қараб кўтарилиши керак. Лекин мен айнан ниманидир кучайтириш керак, шунда Кореяга етиб оламиз деб айта олмайман. Бу икки-учта нарсага тааллуқли эмас, балки жуда кўп жараённи ўз ичига олади. Нима бўлганда ҳам футболимиз аста-секин кучайишга ҳаракат қилиши керак. Қатар ҳам йиллар давомида сабр қилиб келди. Футбол учун катта-катта пуллар сарфланди. Мана, энди қилаётган меҳнатларининг маҳсулини кўришяпти. Қатар бежизга Осиё Кубоги ғолиби бўлгани йўқ. Ҳар доим меҳнат қилавериш лозим.\n- Умуман олганда, чемпионатимизда плюс ва минус жиҳатлари ҳақида айта оласизми?\n- Сизга тўғрисини айтсам, ҳали ўзимизнинг чемпионатнинг плюсларини ҳам, минусларини ҳам кўрмадим. Ҳали ўзим бевосита чемпионатда иштирок этмаётганим учун бу ҳақида бирор нима дейишим қийинроқ. Ўйлайманки, ҳаммасини вақт кўрсатади.\n- “Бунёдкор” бош мураббийи Вадим Абрамов сиз ҳақингизда фикр билдирар экан, у менинг услубимни яхши билади. Бир-биримизни тушунишимизда муаммо бўлмайди деб айтганди. Сиз учун ушбу мутахассис билан ишлаш қанчалик қулай?\n- Вадим Карленович билан ишлашнинг қулай томонига келсак, билсангиз мени терма жамоага биринчи бўлиб у чақирган. Абрамовни биринчи марта кўриб тураётганим йўқ. Нимани хоҳлаши ва нимани талаб қилишини ҳам яхши биламан. У тўғри айтган, бир-биримизни тушуниш борасида муаммо йўқ.\n- Жамоа таркибида аксарияти ёшлардан иборат. Тажрибали ўйинчилардан Мурод Зуҳуров, Анвар Ғофуров ва Лутфулла Тўраев бор эди. Мана, энди сизлар қўшилдинглар. Мавсум бошида эса кўпчилик “Бунёдкор”га ишонмаганди. Ҳарқалай бу аввалги “Бунёдкор” эмас. Сиз эса янги жамоа билан бирга шуғулланяпсиз ва ёшларни кўряпсиз. Фикрингиз қандай?\n- Тўғри, клубда ёшлар кўп. Асосийси, уларнинг ҳаракати бор. Мураббийнинг кўрсатмасига қулоқ солиб, тўғри йўналишда ишлашда давом этишса, “Бунёдкор” янада хавфли жамоага айланади. Клуб келаси йилдан бундан-да кучли жамоага айлана олади. Мана, ҳозирданоқ “Бунёдкор” совринли ўринлар учун курашишда фаоллик кўрсатяпти.\n- Абрамов билан ишлашни бошлагач, сиз учун мақсадларингиз қандай кўриниш оляпти?\n- Ҳар доим ҳар хил мақсадлар бўлади. “Бунёдкор” билан юқори ўринлардан бирини қўлга киритмоқчиман. Раҳбарият олдимизга қўйган вазифани бажариш йўлида мен ҳам ўз ҳиссамни қўшмоқчиман. Ўртамизда эса катта ишонч бор.\n- Вадим Абрамов туфайли сизнинг терма жамоадаги фаолиятингиз бошланганди. Лекин охирги йилларда терма жамоамиздан узилиб қолдингиз. Айниқса, Самвел Бабаян бош мураббий бўлиб келгач, деярли чақирилмадингиз ва шу тариқа сиз мтждан четда қолдингиз. Орада эса Эктор Купер сизни бир бор ўртоқлик учрашувига чақирди...\n- Ростини айтсам, у пайтларни эслагим келмаяпти. Чунки ўшанда бошқача вазият бўлган. Шунинг учун ҳам бўлиб ўтган ишларни эслашни хоҳламаяпман. Қандайдир ёқимсиз ҳолат бўлганди.\n- Абрамов қўл остида ўйнагач, яна терма жамоага қайта олишингизга ишоняпсизми?\n- Ўзбекистон учун ўйнашни ҳар доим хоҳлайман. Чунки мен учун ватан туйғуси жуда қадрли. Қолаверса, четда кўп юрганим боис ватанимни соғинаман ва бунинг моҳиятини яхши тушунаман. Шу сабабли ҳам менда ватанпарварлик туйғуси кучли. Мени исталган пайтда чақиришса, ватаним учун ёрдам беришга ҳамиша тайёрман.\n- Сиз учун Вадим Абрамовнинг бошқа мураббийлардан фарқли томони нимада?\n- Инсонлар ҳам ҳар хил бўлишади-ку. Шундай экан, мураббийлар ҳам турлича. Вадим Абрамовнинг ўз ўйин услуби бор. У жамоасининг футболчиларни бир-бирига аниқ паслар узатиб ўйин ташкил қилишини яхши кўради. Айниқса, чиройли тарзда ҳужумкор футбол кўрсатишини севади. Айниқса, “Барселона”нинг ўйин услубига ва Гвардиоланинг тактикаларига яқинроқ деб ўйлайман. Кўриб турганингиздек, ҳозирда “Бунёдкор”даги ёшлар ҳам маза қилиб футбол ўйнашяпти. Четдан қарасангиз ҳам мураббий қандай тактикани қўллаётганини пайқаш мумкин.\n- Олдин эшитгандим, Абрамов терма жамоада ишлаётган маҳалда футболчиларга 10-15 дақиқа давомида “Барселона”нинг ўйинини видео орқали сизларга кўрсатар экан, шу ростми?\n- Ҳа, рост.\n- Ҳозир ҳам шундайми?\n- “Бунёдкор”га қўшилганимга бир ҳафта бўлди. Аммо ҳали “Барселона”нинг ўйинларини кўрганимиз йўқ.\n- Яқинда жаҳон чемпионати саралаш баҳсларининг иккинчи босқичи бошланади...\n- Ҳозир ҳамма футбол ўйнашни билади. Масалан, олдин 10 та жамоа бўлса, шундан ярми билан бемалол ўйнардик ва қолгани билан қийналардик. Энди эса ҳар бир учрашув қийин бўлиб қолган. Шунинг учун гуруҳдан чиқиш ҳам осонлик билан қўлга киритилмайди. Лекин гуруҳда 1-ўрин билан чиқишимиз шарт деб ўйлайман. Бу борада ҳаммаси фақат ўз қўлимизда.\nКореянинг пролига талабига жавоб бера олмаган уйинчи МТЖ да уйнаса-я, термамиз хам тамом булибдида.\nШухратБек Бек йигит булиб бир совол берингчи нима у/н Бунёдкор б/н келишув трансфер ойнаси расман ёпилиб булгандан сунг амалга оширилди.\nУзи хохлаган клубдан таклифни кута-кута охири иложсизликдан Бунёдкор б/н келишувга эришилдими ёки бунга бошка сабаб булганмикан.\n"Oldin 10 tani 5 tasini bemalol yutardik, endi hamma futbol o'ynashni biladi"... E, senlar bir joyda qotib qolgansanlar, joyni band qilib. Sen va senga o'xshaganlar o'zlaringga boshqa ish toplaring\nSanjar NASAF ga kel zazirani kuchaytrasan.\nsenga otangning uyimi kelasan ketasan\nКХДР ва Қатарга қарши ўйинлар учун МТЖга чақирилмаган Гадоев жамоасига ғалаба келтирди\nЛегионерларимиз. Жанубий Кореядан дараклар


Касалланганлар сони 20 237 653\nВафот этганлар 737 864\nФранция коммунаси мери маҳаллий аҳолининг дам олиш ва байрам кунлари ўлимини тақиқловчи қарор чиқарди. Ажабланарлиси шундаки, ушбу ҳужжатнинг нима учун қабул қилинганлигини оддийгина тушунтириб беришди.\nХорижий Интернет сайтлари хабарига кўра, вазият тиббий ходимларнинг кескин етишмаслиги билан боғлиқ. Бошқача қилиб айтганда, ўша кунларда шифокорлар тез ёрдам чақирган беморнинг уйига етиб боришга улгурмайдилар.\nШу боис мер Изабелль Дюжеле фармонга имзо чекишга мажбур бўлди, унга кўра одамлар дам олиш кунлари ва байрамларда ўз уйларида ўлишлари мумкин эмас.\nУшбу мавзуни муҳокама қилиш учун бир неча ҳафта олдин содир бўлган воқеа сабаб бўлди. Маълум бўлишича, бир аёл аҳволи ёмонлашгани боис тез ёрдамга қўнғироқ қилган. Шифокор эса қўшни тумандан йўлга чиқишган. Оралиқ масофа узоқ бўлганлиги боис шикорлар жуда кеч қолишган. Аёл вафот этган. Шаҳар ҳокими эса бундай ҳолат яна такрорланишини хоҳламай, шу қарорни қабул қилган.\nКиритилди: 22:30 08.12.2019. Ўқилди: 2999 марта. Фикрлар сони: 0 та.\nАйрим тоифа шахслар учун енгилликлар белгиланди


Молдовада Россия журналисти 1 миллиард долларни ўғирлашга алоқадорликда айбланиб қўлга олинди\n01 март 2021, Тошкент вақти: 03:51\nРоссиянинг “Спутник” ахборот агентлиги молдован шўъбаси бош муҳаррири Владимир Новосадюк.\nМолдова коррупцияга қарши кураш хизмати Россиянинг “Спутник” ахборот агентлиги ва радиоси молдован шўъбаси бош муҳаррири Владимир Новосадюкни бир миллиард долларни ноқонуний равишда ўзлаштириб олишга алоқадорликда гумонлаб қўлга олди.\nБош прокуратура Владимир Новосадюкнинг уйи тинтув қилинганини, унга нисбатан тергов бошланганини билдирди.\n“Блокнот” нашрининг исми айтилмаган манбага таяниб хабар беришича, Новосадюкнинг уйидан Молдова ҳуқуқ-тартибот тузилмалари ходимлари пора олаётгани тасвирланган видеоматериаллар ҳам топилган.\n2014 йилнинг ноябрида Миллий банк республикадаги учта банк сайловлар оолдидан бир миллиард доллар пул ўтказганини аниқлаган эди. Бу пул Молдова ялпи ички маҳсулотининг 12,5 фоизини ташкил қилади.\nТерговнинг билдиришича, бу пулларнинг бир қисми Россияга олиб чиқиб кетилган. 2016 йилда мазкур жиноятга алоқадорликда айбланиб Бош вазир Владимир Филат қамоққа олинган эди.


Трамп америкаликларни иш билан таъминлаш учун хорижга қурол сотиш ҳажмини оширмоқчи\nТрамп америкаликларни иш билан таъминлаш учун...\n09.01.2018 14:16 0 176\nАмерика Қўшма Штатлари Президенти Доналд Трамп маъмурияти яқин келажакда қурол экспорти ҳажмини оширган ҳолда «Америкачасини сотиб ол» режасини амалга оширишни бошлашни режалаштирмоқда. Давлат раҳбари ўзининг сайлов бўйича берган ваъдасини амалга оширишни истайди, хусусан, бошқа давлатлар билан савдо камомадини қисқартириш ва америкаликлар учун иш ўринларини кўпайтиришни амалга ошириш мақсадида. Бу ҳақда ТАСС хабар қилмоқда.\nТрамп феврал ойида «бутун федерал ҳукумат»ни ўз ичига олган экспорт қоидаларини юмшатишга қаратилган ёндашувни эълон қилиш ниятида. Бу эса хорижий давлатлар учун АҚШда ишлаб чиқарилган қурол-яроғ ва учувчисиз самолётлардан тортиб жанговар ҳарбий кемалар ҳамда артиллерия воситаларигача сотиб олишни осонлаштиради. Шу билан бирга, маъмуриятнинг бундай қарорга келишига жаҳон бозорида, хусусан, қурол ишлаб чиқарувчи давлатлар — Хитой ва Россия билан рақобат кучайиб бораётгани ҳам сабаб бўлган.\nҚурол-аслаҳа савдоси қоидаларининг юмшатилиши, НАТОдан ташқаридаги АҚШ иттифоқчилари учун кўп миллиард долларлик битимлар ва кўплаб иш ўринларини яратишга ҳам олиб келади. Агентлик таъкидлаганидек, Давлат департаменти ва Пентагон ушбу келишувларни тузишда янада фаол иштирок этишни «Lockheed Martin» ва «Boeing» каби корпорацияларга топширади.


"UCHQO'RG'ON PAXTA TOZALASH" AKSIYADORLIK JAMIYATI\n"Учқўрғон пахта тозалаш" АЖ акциядорлари диққатига!\n“Учқўрғон пахта тозалаш” акциядорлик жамияти акциядорларининг йиллик умумий йиғилиши 2020 йил 29 июнь куни соат 1600да жамиятнинг маъмурий биносида бўлиб ўтиши ва кун тартиби тўғрисида эълон чоп этилган.\n2020 йил 29 июнда кворум тўпланмаганлиги сабабли жамият Кузатув кенгашининг мажлис қарорига асосан акциядорларнинг йиллик умумий йиғилиши 2020 йил 19 июль соат 1600 да ўтказилиши белгиланди.\nЙиғилиш ўтказилиши 20 кундан ортиқ бўлмаган муддатга қолдирилганлиги сабабли йиғилиш кун тартиби ўзгартиришсиз қолдирилиб акциядорлар реестри қайта шакллантирилмайди. Умумий йиғилишда иштирок этиш ҳуқуқига эга бўлган акциядорлар ўтказилмай қолган умумий йиғилишда иштирок этиш ҳуқуқига эга бўлган акциядорларнинг реестрига мувофиқ аниқланади.\nМанзил: Наманган вилояти, Учқўрғон туман, Учқўрғон шаҳри, Чинор кўча, 1-уй\nэлектрон почта: info@uchqorgonpaxta.uz ёки uchqurgon_tola@inbox.uz\nАкциядорлар, йиғилиш қатнашчилари ўзлари билан шахсни тасдиқловчи ҳужжат (паспорт)ни тақдим этишлари шарт.\nАкциядорлар қўшимча маълумот олиш учун ушбу тел:(90)218-83-17 орқали мурожаат қилишлари мумкин.


“Навбаҳор” ёшлари 7:1 ҳисобида мағлуб этилди – Voha.uz\nVoha.uz > "Насаф" ҳақида > “Навбаҳор” ёшлари 7:1 ҳисобида мағлуб этилди\n“Навбаҳор” ёшлари 7:1 ҳисобида мағлуб этилди\n21-10-2016 authorФикр билдиринг"Насаф" ҳақида, Ёшлар лигаси, Янгиликлар, хабарлар, мақолалар 743\nЁшлар лигаси 26-туридан ўрин олган “Насаф” – “Навбаҳор” учрашуви кутилгандан ҳам қизиқарли тарзда кечди.\nСтадионга ташриф буюрган футбол ишқибозлари саккизта голга гувоҳ бўлишди. Кейинги учрашувларни жуда кўтаринки руҳда ўтказаётган ёшларимиз, бугун мавсумда энг яхши ўйинларидан бирини ўтказди.\nБугун ёшларимизга тажрибали ҳимоячимиз Ильдар Маматказин, ҳужумчимиз Азамат Алланиёзов ва бошқа тажрибали ўйинчиларимиз ҳам яқиндан ёрдам беришди.\nУчрашув ёшларимизнинг ташаббуси билан бошланди. Меҳмонлар дастлабки дақиқалардан ҳимояланишга мажбур бўлишди. Аммо улар тезкор қарши ҳужумлар ташкил қилишиб, жарима майдонимизда хавф туғдириб туришди.\nУчрашувдаги ҳисоб 20-дақиқада Ислом Кенжабоев томонидан очилди. Ўнг қанотдан ташкил этилган ҳужумда Ислом Рашидхонов тўпни тезкор ҳаракат қиладиган ҳужумчимиз Дилшод Хушбаковга ўзатиб берди. Хушбаков ўз ўрнида тўпни чап қанотдан жарима майдонига тезкор кириб келаётган Ислом Кенжабоевга ошириб берди. Ислом Кенжабоев кучли зарба билан тўпни дарвозага жойлаб қўйди – 1:0.\nБу голдан руҳланган ёшларимиз яна ҳужумларга зўр беришди, натижада 30-дақиқага келиб, ҳисоб 2:0га ўзгарди. Бу голга Дилшод Хушбаков муаллиф бўлди – 2:0.\nБиринчи бўлимнинг сўнгги дақиқалари бошланганда меҳмонлар ҳисобни қисқартиришга муваффақ бўлишди. Голни Илҳомжон Алибоев киритди 2:1. Шу ҳисобда жамоалар танаффусга чиқиб кетишди.\nИккинчи бўлим голлар шоусига айланиб кетди. Дастлаб Ислом Кенжабоев ҳисобни 3:1 ўзгартирган бўлса, кейинги голга, иккинчи бўлимдан майдонга тушган Азамат Алланиёзов муаллиф бўлди. Ислом Кенжабоев эса 55 дақиқада яна гол киритиб, ўз ҳисобига хет-трикни расмийлаштириб қўйди. Ҳисоб 5:1 бўлган эди. Албатта бу ҳисоб “Навбаҳор” ёшларини руҳини тушириб қўйди шекилли, улар энди биринчи бўлимдаги ўйинчиларга ўхшашмай қолди.\nРақибларининг бу руҳий ҳолатидан ҳам унумли фойдаланишга ҳаракат қилган ёшларимиз, гол уришни давом эттиришди. Натижада Дилшод Хушбаков учрашувдаги иккинчи ва учинчи голини киритиб, у ҳам хет-трик муаллифига айланди 7:1.\nЁшларимизнинг рақибларига нисбатан ўйинда ҳам, ҳисобда яққол устунлик қилган учрашувда ана шундай жуда йирик ҳисоб қайд этилди ва навбатдаги жуда ишончли ғалабасини нишонлашди.\nУшбу ғалабадан сўнг ёшларимиз турнир жадвалининг 5-поғонасига кўтарилиб олишди.\nЁшлар лигаси, 26-тур. 21.10.2016 й.\n“Насаф” (Қарши) – “Навбаҳор” (Наманган) 7:1 (2:1). 48 томошабин\nЁшлар қароргоҳи стадиони. Соат 15:45да\nБош ҳакам: Давронбек Акмалов (Тошкент) -8,2\nЁрдамчи ҳакамлар: Артём Калинин -8,1, Зуфар Элибоев (иккаласи ҳам Қарши шаҳридан) – 8,0\nЗахира ҳаками: Комилжон Расулов (Қарши) – 9,0\nНазоратчи: Ғ.Каримов (Тошкент)\nГоллар: Ислом Кенжабоев, 20’-1:0, 48’-4:1, 55’-5:1, Дилшод Хушбаков, 30’-2:0, 63’-6:1, 65’-7:1, Азамат Алланиёзов, 53’-3:1 – Илҳомжон Алибоев, 45’-2:1.\n“Насаф”: 44.Музаффар Шарипов (12.Амирбек Лутфуллаев 72), 4.Акмалжон Олимов (7.Акбар Муродов 58), 6.Сирожиддин Қўзиев (19.Раҳимбек Жавлиев 68), 9.Дилшод Хушбаков, 15.Ильдар Маматказин (32.Абдулазиз Нишонбоев 46), 20.Акмал Мозговой (23.Самандар Шукруллаев 59), 22.Ислом Кенжабоев, 28.Сардор Саъдуллаев (16.Нарўз Изатиллаев 62), 35.Ислом Рашидхонов (34.Азамат Алланиёзов 46), 38.Жаҳонгир Қурбонбоев, 41.Нажмиддин Нормуродов (с).\n“Навбаҳор”: 1.Мирзоҳид Маматхонов, 5.Ҳожиакбар Юнусов (19.Бекзод Турсунов 55), 6.Акбарали Холдоров (11.Ахматхон Мамазалиев 16), 7.Ҳусанхон Ғаниев (9.Илҳомжон Алибоев 34), 8.Боситхон Раҳимов, 10.Владислав Алексин (72.Абдулазиз Жамолов 58), 14.Шаҳзодбек Хамидов, 15.Жавоҳирбек Олимжонов (4.Исломбек Каримов 52), 17.Азизбек Турсунбоев, 18.Ғолиббек Каримов, 20.Ғайрат Жўраев (с) (2.Иброҳим Исмоилов 58).\nОгоҳлантириш: Жаҳонгир Қурбонбоев 78, Абдулазиз Нишонбоев 84 (иккаласи ҳам “Насаф”дан).\nБугун футбол. Ўзбекистон U19 – Хитой U19\nAFC U-19. Ўзбекистон – Хитой. Таркиблар маълум


Бир туманда уч ўқувчи ҳомиладор бўлгани ортидан ўсмир қизлар тиббий кўрикдан ўтказилмоқда\nСамарқанд вилоятининг Тойлоқ туманида мактаб ўқувчиси бўлган уч қизнинг ҳомиладорлиги аниқланган, аммо халқ таълими бўлими бу маълумотни жамоатчиликдан яширишга уринмоқда. Бу ҳақда Озодлик радиосига Самарқанд вилояти тиббиёт бошқармаси ходими хабар берди.\nТиббиёт бошқармаси ходимига кўра, шу муносабат билан тумандаги барча мактабларда ўқувчи қизлар шошилинч равишда УЗИ воситасида тиббий кўрикдан ўтказилмоқда.\nТойлоқ туман ҳокимиятининг масъул лавозимдаги вакили балоғатга етмаган қизлар ўртасида ҳомиладорлик ҳолатлари аниқланганини тасдиқлади, аммо қизлар мажбурий равишда УЗИдан ўтказилаётганини инкор қилди.\n"Тойлоқда уч нафар мактаб ўқувчиси ҳомиладор бўлиб қолган"\nСамарқанд вилоят тиббиёт бошқармаси мулозимининг (исми айтилмаслигини сўради) айтишича, Тойлоқ туманида шошилинч ва мажбурий тарзда мактаб ўқувчилари бўлган қизларни УЗИ кўригидан ўтказишмоқда:\n“Бунга туманда мактаб ўқувчилари бўлган қизлар ўртасида ҳомиладорлик ҳолатлари кўпайгани сабаб бўлди.Шу кунларда уч нафар балоғатга етмаган қиз ҳомиладор бўлиб қолгани аниқланди. Шу сабабдан барча мактабларга қизларни зудликда, шошилинч тарзда УЗИдан ўтказишга кўрсатма берилган”.\nТойлоқ туманидаги ҳомиладор қизлардан бири аниқланган мактабда ишловчи ўқитувчи ҳам бу маълумотни тасдиқлади:\n“Ҳа, мактабларда шу масалада мажлислар ўтказилди. Ўқувчи қизлар орасида бир қанча ҳомиладорлар аниқланибди. Лекин аниқ сонини айтишмади. Р... маҳалласидаги (маҳалла номи Озодликка маълум-таҳр.) ҳомиладор қизни маҳалла тўй қилиб, турмушга чиқараяпти. Қолганлар ҳақида гапиришмади”.\nРасмий: "Ўқувчилар ўртасида хомиладорликни аниқлаш мақсадида УЗИ қилинаяпти деган гап нотўғри"\nТойлоқ туман ҳокимиятининг масъул лавозимдаги вакили Озодлик мухбирининг бу борадаги саволларига жавоб берар экан, балоғатга етмаган ҳомиладор қизларнинг аниқ сонини айтишдан қочди, айни пайтда уч нафар ўқувчи қиз ҳомиладор бўлиб қолгани тўғрисидаги маълумотни инкор ҳам этмади.\n“Уларнинг ёшлари 17га ва 17,5 га яқинлашиб қолган. 1 сентябрдан бошлаб турмушга чиқиш ёши қизлар учун 18 ёш қилиб белгиланган. Шунинг учун турмушга узатишади. Улар ўз ихтиёрлари билан бу ишни қилган, ҳеч ким мажбурламаган. Тумандаги қолган мактаб ўқувчилари бўлган қизлар ўртасида ҳомиладорликни аниқлаш ва олдини олиш учун УЗИ қилинаяпти деган гап нотўғри. Бу навбатдаги тиббий текширув. Ҳар олти ойда бир марта ўқувчиларни мана шундай текширувдан ўтказамиз. Ҳозир 7-8-9 синф қизларини УЗИ кўригидан ўтказаяпмиз”, деди расмий.\nБироқ у тиббий текширувдан нега барча ўқувчилар эмас, фақат қизлар ўтказилаётгани тўғрисидаги саволга жавоб беришни истамади.\nТанзила Норбоеванинг статистикаси\nЎзбекистонда сўнгги пайтларда балоғатга етмаган қизлар ўртасида ҳомиладорлик ҳолатлари кўпайиб бормоқда.\nОлий Мажлис Сенати раиси Танзила Норбоева чиқишларидан бирида 2019 йилнинг 6 ойида вояга етмаганлар орасида 46 та, 2018 йилда эса 32 та ҳомиладорлик ҳолати қайд этилгани ҳақида гапирган эди.\nСенат раиси ўшанда: "“Фуқароларнинг репродуктив саломатлигини сақлаш тўғрисида”ги қонунда болаларнинг жинсий тарбияси ҳақида ҳам модда бор. Унда жинсий тарбия ва уларни оилавий ҳаётга тайёрлаш бўйича тадбирлар ўтказиш ҳақида айтилган. Аммо амалда нима кўрилмоқда? Соғлиқни сақлаш вазирлиги томонидан ҳали ҳеч нарса қилинмаган, таълим вазирликларида ҳам бу борада ўзгаришлар кузатилмаяпти. Бу борада ҳеч ким дунёқарашини ўзгартирмаган”, деб танқид қилган эди.\nХалқаро соғлиқни сақлаш ташкилотининг 2018 йилда эълон қилган ҳисоботига қараганда, ҳар йили дунёда 17 миллион ваояга етмаган қиз ҳомиладор бўлади. Эрта ҳомиладорлик ўсмир қизлар орасидаги ўлимнинг асосий омили ҳисобланади.\nБМТнинг тадқиқотида айтилишича, эрта ҳомиладорлик ривожланаётган мамлакатларда катта муаммо бўлиб қолмоқда.\nҲисоботда айтилишича, ҳар йили дунёда балоғат ёшига етмасдан хомиладор бўлиб қолган етти миллиондан кўпроқ қиз ҳаётдан кўз юмади. Уларнинг икки миллиони 14 ёшгача бўлган қизлардир.\nЎзбекистонда вояга етмай туриб ҳомиладор бўлиб қолган қизлар ўртасида ўлим ҳолатлари бўлгани тўғрисида очиқ маълумотлар мавжуд эмас.\nМутахассис: "Мактабларда жинсий тарбия дарсларини жорий этиш керак"\nХалқаро ташкилотларнинг ташвишли ҳисоботларига қарамай, Ўзбекистон мактабларида жинсий тарбия дарслари ҳалигача мавжуд эмас.\n““Фуқароларнинг репродуктив саломатлигини сақлаш тўғрисида”ги қонуннинг 13-моддасида да болаларга жинсий тарбия бериш ва оилавий ҳаётга тайёрлаш бўйича тадбирлар ўтказиш назарда тутилган. Аммо мактабларда жинсий тарбия дарсларини киритиш ҳақида ҳеч бир қарор ёки қонунда назарда тутилмаган. Шунинг учун мактабларда йилда бир неча маротаба фақат поликлиника шифокорлари, Оила марказлари ва Хотин-қизлар қўмитаси ҳамкорлигида қиз болалар учун тадбирлар ўтказиб турилади. Бу тадбирларда қизларни оилага тайерлаш, эрта турмушга чиқишнинг олдини олиш ва эрта ҳомиладорликнинг олдини олиш ҳақида гап бўлади. Бироқ ўғил болалар учун бундай тадбирлар деярли йўқ”, деди халқ таълими тизимида ишловчи мутахассислардан бири.\nУнга кўра, бу каби тадбирларни нафақат қизлар орасида, балки ўғил болалар ўртасида ҳам ўтказиш зарур.\n“Аслида, мактабларда жинсий тарбия дарсларининг киритилиши мақсадга мувофиқ бўларди. Миллий жиҳатларимизни ҳисобга олиб, бу дарсларни қизлар учун алоҳида, йигитлар учун алоҳида ўтказилса, бўлаверади. Жинсий тарбиянинг мавжуд эмаслиги ортидан қизлар ҳомиладор бўлиб қолаяпти, ўғил болаларда бепуштлик юзага келиши мумкин. Жинсий тарбия фанининг киритилиши турли касалликларнинг олдини олишга ҳам катта хизмат қилган бўларди. Афсуски, бугунги кунда бу борада дарсликлар ҳам, педагог мутахасислар ҳам йўқ”, деб хулоса қилди халқ таълими тизимида ишловчи мутахассис.


ГОФФМАНН САТИРИ (Karanasa hoffmanni)\nҚумбел довони (Туркистон т.) атрофлари.\nБаланд тоғ (д.с.б. 3000-3200 м) ўтлоқларининг шағал ва тупроқли ёнбағирлари. Бошоқли ўсимликлар маж муа ларида яшайди.\nМавсум давомида 10-20 донасини, баъзи йиллари атиги бир нечтасини учратиш мумкин.\nКам ўрганилган. Учиши ва тухум қўйиши июль–август ойларида; капалакларнинг учиш даври йилдан йилга фарқланади.\nЯйловдан чорвачиликда ҳаддан ташқари кўп фойдаланиш.\nЗомин миллий табиат боғида муҳофаза остига олинган; яшаш жойлари, сони ва яшаш тарзини мукаммал ўрганиш лозим.


Иллюстратив сурат, унинг Попда содир бўлган фожиага алоқаси йўқ.\nНаманган вилоят, Поп тумани марказидаги 67-умумтаълим мактабининг икки нафар 11 синф ўқувчиси 22 май куни электр токи уришидан ҳалок бўлди.\nВоқеа гувоҳларининг айтишича, икки синфдош музқаймоқ кафесининг ариқ четига ўрнатилган панжарасини ушлаганда ток урган.\nПоп тумани ички ишлар бўлими шундай воқеа бўлганини тасдиқлади.\nЎзбекистон Бош прокуратураси матбуот хизмати бу воқеани текшириш вилоят прокуратураси томонидан назоратга олинганини билдирди.\nПоп туманидаги 67-умумтаълим мактабининг икки нафар 11-синф ўқувчисини ток уриб ҳалок бўлгани ҳақида, исми сир қолишини сўраган воқеа гувоҳларидан бири Озодликка хабар қилди:\n“22-май куни 67-мактабнинг ёнидан ўтиб кетаётган эдим. Шу мактабнинг рўпарасидаги музқаймоқ сотадиган кафенинг олдида Тез ёрдам турган экан. Бориб қарасам, икки болани олиб кетишяпти. Сўрасам, ариқ четидаги панжарани ушлашганда ток урган экан. Кейин эшитсам, бу болалар вафот этган экан. Бу болалар дарсда бўлганми ёки бўлмаганми, бунисини билолмадим”.\n67-умумтаълим мактабининг директори Гулнора Қодирова ўқувчилар фалокат содир бўлган пайт, мактабдаги дарсларни тугатиб, уйига кетганлигини айтди:\n“Бу ўқувчиларимиз дарсдан чиқиб уйига борган, кейин тренировкага бормоқчи бўлишганда, ҳали вақт борку деб, музқаймоқ егани киришган. Кафе ишчилари музқаймоқ чиқарадиган аппаратни заземление қиламан деб, унинг иккита симини чиқариб, ариқ бўйидаги панжарага улаб қўйган экан. Кўрганлардан бирининг айтишича, болалардан бири қўлини юваман деб, ариқ бўйига тушгану битта қўли билан шу панжарани ушлаган, бир қўлини сув оламан деб ариққа тиққан. Шу пайт уни ток уриб, ариқнинг ичига йиқилган. Унинг ўртоғи, ток урганини билмайдику, ўртоғини ариқдан олиб чиқаётганда у ҳам ўша панжарани ушлаган экан, уни ҳам уриб йиқитибди”.\nМактаб директорининг айтишича, шундан сўнг болаларга биринчи ёрдам кўрсатишга ҳаракат қилинган:\n“Кейин шовқин-сурон бўлди. Биз югуриб чиқсак, шу ҳолат. Одамлар ўзлари билганча биринчи ёрдам кўрсатаётган эди, Тез ёрдам келди, сунъий нафас беришга ҳаракат қилди. Кейин замбарга солиб олиб кетди. Аммо, афсус, касалхонага олиб боришганда иккисининг ҳам жони узилган экан. Сўнгги қўнғироққа икки кун қолганда шундай мудҳиш воқеа бўлди. Ҳаммамиз ҳозир шокка тушиб ўтирибмиз”.\nИнсон ҳуқуқлари “Эзгулик” жамиятининг Поп туманида яшайдиган фаоли Араббой Қодировнинг айтишича, музқаймоқ кафеси ҳозир ёпиб қўйилган:\n“Кафе ишламаяпти, столлари йиғиштириб қўйилган. Кафе эгаларига жиноят иши очилганми, очилмаганми, бундан хабарим йўқ”.\nПоп туман ички ишлар бўлимининг навбатчиси, музқаймоқ кафесида икки ўқувчи электр токи уриши оқибатида ҳалок бўлганини тасдиқлади. Аммо, бу ҳақда телефон орқали батафсил маълумот беролмаслигини айтди.\nЎзбекистон Бош прократураси матбуот хизмати 24 май куни кечки пайт бу воқеага шундай аниқлик киритди:\n"Поп туман ИИБ навбатчилик қисмининг 2019 йил 22 май куни соат 16:00ларда берган хабарига кўра, шу куни соат 15:30ларда Поп тумани, “Мустақиллик” МФЙ, “Заргар” кўчасида яшаган, 02.01.2002 йилда туғилган И.Э. Поп туман Халқ таълими бўлимига қарашли 67-сонли умумтаълим мактаби ёнида жойлашган “Ифора” номли салқин ичимликлар савдо дўконида 10.08.2001 йилда туғилган синфдоши Н.М. билан музқаймоқ истеъмол қилиб, қўлини ювиш мақсадида шу ерда бўлган музқаймоқ тайёрланадиган дастгоҳни электр сими билан туташтириб турувчи сув ариғи бўйидаги темир тўсиқни ушлаши натижасида электр токи урган вақтида Н.М. уни қутқармоқчи бўлиб, қўлидан ушлаганида, Н.М.ни ҳам электр токи урган.\nНатижада, вояга етмаган И.Э. ва Н.М.лар ҳодиса жойида вафот этишган.\nВоқеа жойига Поп туман прокурори, прокурор ўринбосари, прокуратура терговчи ва ИИБ тезкор ходимлари чиқишган.\nВояга етмаган И.Э. ва Н.М.ларнинг вафот этиши ва бунинг сабабларини аниқлаш мақсадида суд-тиббий экспертизаси тайинланган.\nСуд-тиббий экспертизасининг 22.05.2019 йилдаги 33-34-сонли дастлабки маълумотномасида, вояга етмаган И.Э.ва Н.М.ларда техник электр токидан шикастланиш аниқланганлиги кўрсатилган.\nМазкур холат юзасидан Поп туман прокуратураси томонидан терговга қадар текширув ҳаракатлари ўтказилмоқда. Мазкур холат вилоят прокуратураси назоратига олинган".


Коронавирусга қарши кураш бўйича Республика махсус комиссияси томонидан жорий қилинган автотранспорт воситалари ҳаракати чеклови, пойтахт аҳолиси учун ўзини яккалаш талаби мажбурий қилиниши оқибатида... фуқаролар мантиқсиз тарзда велосипедлар харид қилишни бошлашди. Бутун дунё пандемия хавфи остида бўлган, ҳукуматимиз томонидан инфекциянинг тарқалишини тўхтатиш бўйича чоралар қўлланилаётган бир даврда шаҳримизда жамиятимизга душманлик қилаётганлар: одатий ҳаёт тарзларини давом эттираётганлар топилмоқда.\nҚариндошингиз ёрдамга муҳтожми? Бу ҳақда 1197 рақами орқали хабар беринг, кўнгиллилар барча эҳтиёт чораларини қўллаган ҳолда хабар олишади. Лекин саволларга жаҳл билан жавоб беришнинг кераги йўқ. Бизга ҳам осон эмас, аммо биз инсонлар ҳаётини асраш учун ўз хизматимиздамиз. Афсуски, жамият манфаати учун баъзида жамиятнинг ўзи билан курашишга тўғри келади. Сабаблар – тушунмовчилик, дунё муаммосига ёш болаларча муносабатда бўлиш, мулоҳаза қилиб уйда қолишга тайёр эмасликдадир.


«Олтин дафтар»га кирган ватандошлар». Ташқи ишлар вазирлиги янги сиёсатни тушунтирди\n2021 йил давомида «Олтин дафтар»га кирган хориждаги ватандошлар иштирокидаги инвестиция лойиҳаларини кенгайтириш ишлари олиб борилади.\nФото: Ашраф Хўжаев\nТашқи ишлар вазирлиги департамент директори Ашраф Хўжаев 14 январ куни АОКАда ўтказилган брифингда 2021 йилдаги бажариладиган режалар қаторида «Олтин дафтар»га кирган чет элдаги ўзбекистонликларни инвестицияга жалб қилиш масаласида гапирди. Бу ҳақда Kun.uz мухбири хабар берди.\nМаълум қилинишича, хориждаги ватандошлар билан яқин алоқаларни ўрнатиш мамлакат инвестиция салоҳиятини ўстиришда муҳим аҳамиятга эга.\n«Ҳозирги кунда 500 нафарга яқин ватандошимиз «Олтин дафтар»га киритилган. Улар, асосан, Россия, Жанубий Корея, АҚШ, Буюк Британия, Скандинавия давлатлари, БАА ва Туркия давлатларида истиқомат қилувчи юртдошларимиз ҳисобланади. Албатта, бу рўйхат кенгайтириб борилади.\nБизнинг мақсадимиз уларнинг потенциалидан мамлакатга фақатгина инвестиция олиб киришда фойдаланиш эмас, балки тажрибаларини ўрганишни ҳам йўлга қўямиз. Улар билан мутахассисларимиз иштирокида ўқув семинарлар ташкил этамиз. Шу орқали тажрибамизни оширамиз. Банк, АТ ва бошқа кўплаб йўналишларда ўзаро тажриба алмашамиз», – деди вазирлик расмийси.\nАввалроқ Ўзбекистонда «Олтин дафтар» атамаси жорий этилиши, унга мамлакат тараққиётига хизмат қила оладиган, хорижда ишлаб ёки ўқиётган салоҳиятли ватандошларимизни киритиш хабари берилганди.\n«Дунё тажрибасига қарайдиган бўлсак, Туркияда ҳам, Хитойда ҳам, Ҳиндистонда, Европа давлатлари, масалан, Италия ва Ирландияда ҳам шундай тажриба бўлган – ўз вақтида хорижда шаклланган диаспораларнинг салоҳияти мамлакат тараққиётига жалб қилинган.\nХитой мисолида олсак – уларнинг диаспорасини хуацяо дейишади – 90-йилларда хориждан Хитойга кириб келган инвестицияларнинг салкам 90 фоизи бевосита хорижда яшаётган хитойликлар билан боғлиқ бўлган», – деганди у.\nШунингдек, Ўзбекистоннинг Сеулдаги элчихонаси «Олтин дафтар»ига киритилган ватандошлар сони 100 кишидан ошгани, улар томонидан мамлакатимизга киритилиши кутилаётган инвестициялар ҳажми 14 миллион долларни ташкил этиши айтилган.\nЎзбекистон 25та рейс орқали Украинадан 5634 нафар фуқаросини эвакуация қилди\nЭвакуация қилинаётган Ўзбекистон фуқароларидан иборат биринчи гуруҳ Львовдан йўлга чиқди\nЎзбекистон Украинадаги фуқароларига Киев–Тошкент рейси мунтазам амалга оширилаётганини эслатди


Судхўрлик ва хусусийлаштириш ривожланаётган давлатлар иқтисодиёти учун даҳшатли офатдир - | Hizb-Uzbekiston.info\nHome›АР-РОЯ ГАЗЕТАСИ›Судхўрлик ва хусусийлаштириш ривожланаётган давлатлар иқтисодиёти учун даҳшатли офатдир\nСудхўрлик ва хусусийлаштириш ривожланаётган давлатлар иқтисодиёти учун даҳшатли офатдир\nАгар ривожланаётган давлатларнинг ҳозирги иқтисодиётини вайрон қилган омилларни ўрганадиган бўлсак, уларни парчалаган асосий нарса судхўрлик ва хусусийлаштириш эканини, ўсиш суръати ҳар қанча юқори бўлмасин, бу икки иллат давлатни емириб юборганини гувоҳи бўламиз. Мисол тариқасида Туркияни олайлик. Турк халқи улкан ғайратга эга жонли халқ. Саноат, меҳнат ва ишлаб чиқаришда ҳамма билим, маҳорат, юксак қобилият шу халқда. Бироқ судхўрлик ва хусусийлаштириш турк халқининг барча қобилияту жонлилигини ўлдирмоқда, олдида камбағаллик, ишсизлик, инфляция ва иқтисодий депрессиядан бошқа нарса қолдирмаяпти.\nТурк валютаси тинимсиз пастлаб бормоқда. Ўтган йилги худди шу пайтга нисбатан лира қиймати 30 %га пастлади. Давлат ўзининг қаттиқ валюта балансидаги жиддий пасайишни тўхтатиб қололмади. Шу боис президент Ражаб Тоййиб Эрдоган Туркия Марказий банк директорини ишдан бўшатишга ҳамда ўз куёви Барот Албайроқни Молия вазирлиги лавозимидан олишга ҳамда иқтисодий вазият издан чиқиши ва валюта беқарорлиги жавобгарлигини уларга юклашга мажбур бўлди. Улар унинг фоиз ставкаси ошишини пасайтиришга берган буйруғини тўлиқ бажарган бўлишларига қарамай, уларнинг ўрнига – ўзининг аввалги одатий сиёсатига зид равишда – фоиз ставкасини ошириш қоидасини қабул қилган шахсларни тайин этди.\nТурк ҳукумати лира барқарорлигини мустаҳкамлаш учун 2018 йилдан бери ўзининг қаттиқ валюта захирасидан катта қисмини сарфлади. Бироқ фойдаси бўлмади. «Голдман Сакс груп» экспертларига кўра, Туркия бу йил 100 миллиард доллар йўқотган, бу эса, давлатнинг айни валюталари балансининг кемирилишига олиб келди.\nМарказий банк лира муомаласини яхшилаш учун қарз берувчилардан ўнлаб миллиард доллар қарз олди, лекин бундан ҳам айтарлик натижа чиқмади.\nТуркиянинг ташқи қарзи 2002 йилда 112 миллиард доллар эди. 2016 йилга келиб бу 431.4 миллиард долларга етди. Инфляция даражаси 25 %дан ошди. Ишсизлик эса, 12 % га яқинлашди. Шу пайтгача бу муаммога фоиз ставкасини пасайтириш ёки оширишдан иборат капиталистик ечим бериб келинди, бундан бошқача бўлмади.\nБу судхўрликнинг белни синдирадиган офати. Иккинчи офатга келсак, у юртнинг иқтисодиёт умуртқасига ундан ҳам даҳшатли зарба берадиган хусусийлаштириш офатидир. Дарҳақиқат, хусусийлаштириш зарари биргина валюта қадрсизланишининг ўзи билан шу даражага етдики, бутун ишлаб чиқаришнинг ҳар бир сектори бир сиқим маҳаллий ва хорижий очкўз капиталистлар қўлига ўтиши билан давлат қўлида ҳеч вақо қолмади… Улар ҳукуматдан давлатнинг корхоналарини сотиб олишди.\nХусусийлаштириш Туркияда 2003-2009 йилларда Эрдоган қудратга келган дастлабки олти йилда бошланди. Ўшанда шакар заводлари, ем-хашак заводлари, гилам фабрикалари, хром конлари 30 миллиард долларга хусусий секторларга сотилди. Бу маблағ ер ости йўллари, турар-жой кварталлари ва иморатлар қурилишига сарфланди. Бир мунча ўсиш ҳаракати пайдо бўлди, бу давр вақтинчалик иқтисодий фаровонликка гувоҳ бўлди. Ана шундан кейин хорижий инвестиция кириб келди ва Туркия бозорларига 469 миллиард доллар тўкди, айни вақтнинг ўзида, қарзлар 460 миллиард долларга етди.\nКейин хусусийлаштириш жараёни янада кенгайиб, давлат қўлидаги ҳар бир нарса сотилди. Ҳукумат ўзининг газ, телекоммуникация, сигарета саноати, Турк Ҳаво Йўллари ва бошқа саноат муассасаларини сотди. Натижада, яна иқтисодий ўсиш пайдо бўлди, лекин бу ҳам вақтинча давом этди.\nХусусийлаштиришнинг иккинчи тўлқинидан сўнг Туркияга ажнабий компаниялар – хусусан, АҚШ ва Европа компаниялари оқиб келиб, уларнинг сони 20 мингтага етди. Улар ортидан юрт ажнабий сармоядорларга дарвозаларини ланг очиб берди. Бу компаниялар юртни чор атрофини кезадиган, иқтисодиётини ҳар томондан еб битирадиган бўлишди.\nШундай қилиб, давлат ўз муассасаларини иккинчи босқичда 70 миллиард долларга сотди ва яна маълум даражада ўткинчи иқтисодий ўсиш кўринди… ва ниҳоят унинг ҳам охири қаттол депрессияга олиб келди. Даромадларнинг йирик қисми ажнабий сармоядорлар киссасига келиб тушишни, у ердан қаттиқ валюталарга айланиб чиқиб кетишни бошлади. Оқибатда тез орада умумий аҳоли турмуш даражаси кескин пастлаб кетди ҳамда турк лираси кескин қадрсизланиб, яна юқори фоизли қарз олиш сиёсатига қайтилди.\nХусусийлаштириш ва судхўрлик тўловларининг даҳшатли қисқача оқибатлари мана шу.\nTagsиқтисодиётсудхўрликТуркия Марказий банкхусусийлаштириш\nАҚШ ҳукмронлигига чек қўйинг ва Халифаликни барпо этинг


Ўзбекистон ГУУАМ ташкилотидан чиӄмоӄчи.\n02 июл 2022, Тошкент вақти: 14:09\nБу ҳаӄда Ўзбекистон ҳукумати ГУУАМнинг Молдовадаги раҳбари Владимир Воронинга расман билдирди. ГУУАМ ташкилотига Грузия, Украина, Озарбайжон ва Молдовадан кейин аъзо бўлган Ўзбекистон энди ундан биринчи бўлиб чиӄмоӄчи.\nЎзбекистон ҳукумати вакилига кўра, бундай ӄарор ӄабул ӄилиш ГУУАМни амалда сиёсий ташкилотга айланиб ӄолгани билан изоҳланади.\nЎзбекистон Ташӄи ишлар вазирлиги матбуот котиби Илҳом Зокиров «Озодлик» радиоси мухбирига Ўзбекистон ГУУАМ ташкилотидан чиӄмоӄчи эканлиги ҳаӄида билмаслигини айтди.


"Пахтакор" мухлислари билан учрашув ўтказилди\n1 март, 2021, 15:07\n"Пахтакор" футбол клуби раҳбарияти якшанба куни "Пахтакор" стадионида жамоа мухлислари билан учрашув ўтказди.\nУнда жамоа бош мураббийи Питер Хюистра, спорт директори Жаъфар Ирисметов, стратегик ривожланиш бўйича директор ўринбосари Аваз Муталов иштирок этди.\nЙиғилишда мухлислар жамоанинг янги мавсумга тайёргарлиги, трансферлар, жамоанинг жорий мавсум учун мақсадлари, мухлисларга шароитлар борасида ўзларини қизиқтирган саволларни клуб раҳбариятига йўллашди ва бу борада ўзлари учун муҳим маълумотларга эга бўлишди.\nШунингдек, 2021 йил "Пахтакор"ни қўллаб-қувватлаш туриш борасида ўз фикрларини билдиришди. Клуб раҳбарияти ҳам ишқибозларнинг жамоа учун жон куйдиришига миннатдорчилик билдириб, мухлислар билан бундай мулоқотларга доим тайёр эканини билдирди.


20:07, 05.11.2019 // 12552\nГондурасда Денге безгагидан вафот этганлар сони 155 нафарга етди\nГондурасда йил бошидан буён 155 нафар одам Денге безгаги касаллиги асоратлари сабаб вафот этди, деб хабар бермоқда «РИА Новости».\nГондурас соғлиқни сақлаш вазирининг ўринбосари Роберто Косенсининг сўзларига кўра, Денге эпидемияси мамлакатда 43 ҳафтадан бери давом этмоқда. Касалликка чалиниш ҳолати 94 минг нафар маҳаллий аҳоли вакилида кузатилган, уларнинг 18 минг нафари Денгенинг ўткир формаси билан касалланган. Вафот этганларнинг 53 фоизини беш ёшдан тўққиз ёшгача бўлган болалар ташкил қилади.\nМавзуга доир: Филиппинда Денге безгаги қурбонлари сони 800 кишидан ошди\nМаҳаллий ОАВ хабарига кўра, Гондурас шифохоналари Денге билан касалланиш ҳолатларига қарши кураша олмаяпти. Мамлакат ҳукумати бу охирги 50 йил ичида Гондурасда кузатилган энг ёмон вазият эканлигини таъкидлаган.\nМавзуга доир: Сингапурда Денге безгагидан ўлиш кўрсаткичи юқори даражага етди\nДенге — вирусли инфекция бўлиб, тропик ва субтропик ҳудудларда нисбатан кенг тарқалган. Беморда юқори ҳарорат, кўнгил айниши, бош ва бел оғриғи, тошмалар кузатилади. Ҳозирда Денге безгагига қарши вакцина йўқ.\n00:10 Кеча // 142331\n09:59 Кеча // 124821\n16:14, 04.07.2020 // 105823\n17:44 Кеча // 103552\n10:06 Кеча // 102765


Мирзиёев ҳайдовчилик гувоҳномалари давлат хизматлари марказлари орқали берилишига буйруқ берди - Фарғона.Ру ахборот агентлиги\nМирзиёев ҳайдовчилик гувоҳномалари давлат хизматлари марказлари орқали берилишига буйруқ берди\n05.04.2018 12:29 msk\nШавкат Мирзиёев 4 апрелдаги мажлисда. Ўзбекистон президенти матбуот хизмати фотоси\nЎзбекистон президенти Шавкат Мирзиёев тадбиркорларга лицензия ва рухсатномалар берилишини осонлаштириш, шунингдек, ҳайдовчилик гувоҳномаларини Ўзбекистон президенти халқ қабулхоналари қошидаги давлат хизматлари марказлари орқали берилишига буйруқ берди. У 4 апрель куни давлат хизматларини кўрсатишга бағишланиб ўтказилган мажлисда шундай вазифани топширган.\nРеспубликада фаолият юритаётган 201 та давлат хизматлари марказининг ҳар бирида ҳайдовчилик гувоҳномаларини расмийлаштириш учун йўл ҳаракати хавфсизлиги хизматлари ходимлари бириктирилади, деб хабар беради Gazeta.uz. 2021 йилга қадар мамлакатда 5 миллион донадан ортиқ ҳайдовчилик гувоҳномалари янгиланиши керак. Бироқ/, вилоятларда уларни топшириш билан 3−5, мамлакат бўйича эса 49 бўлинма шуғулланмоқда.\nЎзбекистон президенти сайтида келтирилган мажлис ҳисоботига кўра, кўрсатиладиган хизматлар сони борган сари ортиб боради. Мирзиёев қисқа вақт ичида уларнинг сонини кўпайтиришга доир таклифлар тайёрлашга буйруқ берди. Бу барча вазирлик ва идораларда бутун фаолиятни автоматлаштириш, улар ўртасида электрон ахборот алмашувини тўлиқ йўлга қўйишни талаб этади. Адлия вазирлиги, Ахборот технологиялари ва коммуникацияларини ривожлантириш вазирлиги ҳамда бошқа тегишли идораларга давлат хизматлари бўйича электрон ахборот тизими ва электрон маълумотлар базасини яратиш, барча давлат хизматлари марказларини оптик толали интернетга улаш бўйича топшириқлар берилди. Бундан ташқари, президент барча рухсатнома ва лицензияларни электрон тизим орқали тақдим этиш имконини берадиган “Лицензия” ахборот комплексини тўлиқ ишга тушириш вазифасини топширди.\nДавлат хизматлари марказлари 1 январдан аввал фақатгина тадбиркорлик субъектларига хизмат кўрсатган «Ягона дарча» марказлари базасида ташкил этилган. Авваллари улар тадбиркорларга хизмат кўрсатган бўлса, йил бошидан фисмоний шахслар ҳам ушбу хизматлардан фойдаланишлари мумкин. 2018 йил 1 апрелдан марказлардаги хизмат турлари 37 дан 50 тага етказилди. Масалан, энди марказ орқали фарзандни болалар боғчасига жойлаштириш бўйича ариза бериш мумкин. Давлат хизматлари ягона реестрига 444 турдаги давлат хизмати киритилган. Йил охирига қадар давлат хизматлари марказлари жами 87 турдаги, кейинги йил охиригача эса 160 турдаги давлат хизматларини кўрсатади.\nЭслатиб ўтамиз, 2017 йил октябрь ойидан Ўзбекистонда ҳайдовчилик гувоҳномасини олиш нархи кўтарилганди. Янги нусхадаги ҳайдовчилик гувоҳномасининг нархи 105 минг сўм ($13) ташкил этади. Бу мамлакатдаги энг кам иш ҳақининг 70 фоизига тенг. Автомашинанинг техник паспорти учун ҳам шундай сумма тўланади. Амалдаги гувоҳномани янгисига алмайтириш 2018 йил 31 декабрига қадар ихтиёрий равишда амалга оширилади, 2019 йил 1 январидан эса бу тадбир мажбурий бўлиб, 2020 йил 31 декабригача давом этади.


Қўшничилик хақлари — Исломобод\nСиз шуердасиз Бош саҳифа → Қўшничилик хақлари\nislomobod Июль 1, 2020 0 Изоҳ\nАллоҳ таоло башариятни икки дунё яхшиликларга етадиган, уларнинг хаётини тартибга солиб турадиган жуда гўзал одоб-ахлоқларни берди. Бу борада Пайғамбаримиз соллаллоҳу алайҳи васаллам жуда чиройли ўрнак ва намуна бўлдилар.\nОйша розияаллоҳу анҳодан ривоят қилинади. «Набий саллолоху алайҳи васаллам: «Жаброил менга қўшни хақида шу қадар кўп тавсия бердики уни меросга ҳам шерик қилармикан деб ўйлаб қолдим» — дедилар».\nХақиқатда бутун оламлар роббисидан ҳамма Пайғамбарларга шаритни олий мақомга етказган фаришта Жаброил алайҳи саломни ҳам тавсиялари шу эди. Ҳалқимизда «Ён қўшни — жон қўшнинг» деган мақоллар ҳам бежиз айтилмаган. Пайғамбар алайҳи салом Абу Шурайҳ Калбий ривоят қилган ҳадисда шундай дейди: «Кимки Аллоҳга ва оҳират кунига иймон келтирса, қўшнисини ҳурмат қилсин» (Муттафақун алайҳ). Аслида ҳар бир мўмин киши учун мана шу ҳадис кифоядир. Кейинги пайтларда қўни-қўшнилар орасида келиб чиқаётган муаммоларни ҳаммаси дини исломни қоидаларини Пайғамбар алайҳи салом ҳадисларидан бехабарлигидандир.\nҚўни-қўшничиликни ўзига ҳос муомиласини, ўзига хос жиҳати шундаки, жамиятда ҳеч бир киши қўшничилик масаласидан ҳоли эмас. Атрофга назар соладиган бўлсак, ҳар бир шахс қўшничилик хақларини билишлиги матлубдир.\nҚаерда қўшничилик хақлари унитилган бўлса, ўша ерда парокандалик, келишмовчилик ва салбий ҳолатлар авж олган. Яна Абу Шурайҳ розиаллоҳу анхудан ривоят қилинади. «Набий алайҳи салом: «Аллоҳга қасамки мўъмин бўлмайди!», «Аллоҳга қасамки мўъмин бўлмайди!», «Аллоҳга қасамки мўъмин бўлмайди!» дедилар. «Ким Ё Расуллуллоҳ» — дейилди. «Ёмонлигидан қўшниси эмин бўлмаган одам» дедилар. Бошқа бир ҳадисда «Ёмонлигидан қўшниси омонда бўлмаган одам жаннатга кирмайди» — дейилган.\nАллоҳ таоло марҳамат қилди. «Ота-онангга, қариндошларингга, етимларга, мискинларга, яқин қўшниларга, ён қўшниларга, ёнбошдаги соҳибларга, кўчада қолганларга ва қўлингизда мулк бўлганларга яхшилик қилинг» (Нисо сураси 36-оят).\nҲа азизлар, Аллоҳ рост сўзлайди. Бандалар учун нима манфаатли бўлса ҳаммаси тамомила етказилди. Нима зарар бўлса улар ҳам тушунтирилди. Кимда ким мўъмин бўлай деса, икки дунё саодатини қўлга киритай деса қўни-қўшниларга яхшиликларини кўпайтирсин. Қўшниларга зарар етказиб қўйишдан эхтиёт бўлайлик.\nНурулло Юлдошев — Жомбой туман «Ислом Нури» жомеъ масжиди имом-хатиби\nФарзанд тарбиясида исмнинг аҳамияти\nМоҳи Рамазон фазилати — 2\nДилларга ҳушнудлик улашилди!!!


Интернетда янги Nexia'нинг нархлари ҳақидаги маълумот пайдо бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Интернетда янги Nexia'нинг нархлари ҳақидаги маълумот пайдо бўлди\t11:49, 31 май 2016\tИнтернетдаги ижтимоий тармоқларда Chevrolet Nexia автомобилининг янги модели нархлари жойлаштирилди, деб хабар беради “Uz24.uz”.\nЯнги автомобилнинг тақдимот маросими шу йилнинг 27 май куни Тошкентда ўтказилди. В синфдаги седан T250 платформаси базасида ишлаб чиқарилади ва Nexia’нинг одатий моделининг ўрнини босади.\nЯнги Nexia-3 автомобили нафақат Ўзбекистон ва МДҲ мамлакатлари, балки Яқин Шарқ ҳамда Африка мамлакатлари автобозорларида ҳам сотилади.\nУнинг улгуржи баҳоси 35,8 миллион сўмдан бошланади, ярим люкс - 38,7 миллион сўм, люкс - 44,1 миллион сўм.\nАвтомобилнинг чакана баҳоси 47,7 миллион сўм бўлиб, ярим люкс - 51,4 миллион сўм, люкс - 58,6 миллион сўм.\nҲозирча мазкур маълумот GM Uzbekistan томонидан тасдиқланмаган.


Хушхабар! Ёш болалар учун масжидлар дарвозаси очилди (видео) » Ўзбекистон янгиликлари – Zamin.uz\nРамазон ойи аввалидан буён узилмай келаётган хушхабарлар бугун яна давом этди. Ижтимоий тармоқларда кенг оммалашиб бораётган видеода Тошкент шаҳар Шайхонтоҳур тумани бош имоми бўлган Одилхон қори Юнусхон ўғли сўнгги кунларда кузатилаётган болаларнинг таровиҳ намозларига киришларига баъзи муаммолар энди бартараф этилгани ҳақида гапирди.\n“Бугун маърузамизни бошлашдан олдин, “Алҳамдулиллаҳ, алҳамдулиллаҳ, алҳамдулиллаҳи ъала ниъма”, деб шукроналар айтайлик. Сабаби жуда кўп хушхабарлар бўлмоқда. Жуда кўп янгиликлар бўляпти. Буларнинг сонини, ададини айтиб тугатиб бўлмайдиган даражада хабарлар бўлмоқда. Аллоҳ бу неъматларини зиёда қилсин. Мана ҳозиргина бўлган хушбарлардан бири – ёш болаларга нисбатан озгина монеълик бўлган жойи бор эди. Бугундан бошлаб, ёш болалар учун бемалол дарвозалар очилди. Алҳамдулиллаҳ, бу ҳам жуда катта даража. Саҳарликлар борасида бироз сиқинти (муаммо - таҳр.) бўлаётганди, алҳамдулиллаҳ бунга ҳам рухсат бўлди”, деб айтиб ўтган Одилхон қори Юнусхон ўғли.\nЭслатиб ўтамиз, таровиҳ намозлари бошланган кундан буён ижтимоий тармоқларда вилоятларнинг аксар масжидларига 18 ёшга тўлмаган болаларни (отаси ёки унинг ўрнини босувчи шахс билан бирга бўлса ҳам) киритилмаётгани, айниқса бундай мурожаатларнинг аксар қисми қорилар юрти Наманган вилоятидан бўлгани хабар қилинган эди.\nЯнгиликлар » Жамият » Хушхабар! Ёш болалар учун масжидлар дарвозаси очилди (видео)\n23:23 Устозидан ўтиб кетган шогирд!\n21:05 Президент: «Тошкентда ўтиришга ҳеч кимга рухсат бермайман»\n22:39 Кўз ўнгимда муслима бўлган насроний\n09:55 Исоқжон қори Бегматов: “Намоз ўқимасанг рўзанг қабул бўлмайди, дейиш...”


Босния ҳукумати 2 нафар ИД жангарисини ватанига қайтариб судламоқчи\n17 январ 2021, Тошкент вақти: 01:45\nСурияда юрган босниялик жангарилар\nБосния-Герцеговина ҳукумати Ислом давлати (ИД) жангарилар ташкилоти сафида жанг қилгани айтилаётган икки ватандошини қайтармоқчи эканини маълум қилди.\nИккаласи ҳам айни дамда курдлар қўл остидаги жамлоқда ушлаб турилибди.\nХавфсизлик вазири Драган Мектич 9 мартда ўша икки киши террорчилик ташкилотига аъзоликда гумон қилинаётгани ва Боснияда суд қилинажагини айтди. Уларнинг исми ошкор этилмаяпти.\nРасмийларга кўра, иккала гумондор шахс март охирида Боснияга олиб келинади.\nУлардан бирининг 2013 йили Суриядаги жангарилар сафига қўшилгани айтилмоқда. У ўша ерда уйланган ва 2 фарзанди бор. Босния ОАВга кўра, уни босниялик салафийлар раҳнамоси, 2015 йили Сараево шаҳрида 7 йилга кесилган Билол Боснич ёллаган.\nИккинчи гумондор шахс ҳақидаги ҳозирча маълумот топишнинг имкони бўлмаётир.\nБоснияда мавжуд расмий статистика маълумотларига кўра, 2012-2016 йилларда Босниядан ёки боснияликлар диаспорасидан 241 киши, жумладан 80 бола, Сурия ва Ироққа жўнаб кетган.\nЎша ерда тахминан 150 нафар бола туғилган. Камида 88 киши қурбон бўлган ёки вафот этган. Айни пайтда ўша минтақада 100 босниялик, жумладан, 49 аёл бор. Бу орада камида 50 киши, жумладан, 7 бола Боснияга қайтиб келди.


Мажнуннинг Лайлиси | www.ziyouz.uz\nБош саҳифа ҲикматномаИбратли ҳикоятларМажнуннинг Лайлиси\nПодшоҳлардан бири Мажнуннинг ишқ кўйида дали девона бўлиб, чўлларда сарсон кезишидан Лайлига кўп қизиқар эди. Лайлини топиб, ҳузурига келтиришларини буюрди. Лайлини шоҳ ҳузурига келтирдилар. Подшоҳ Лайлига разм соларкан қорачадан келган, сиртдан оддий канизакдан фарқи йўқ бир оддий қизни кўрди. Шунда у Лайлига қараб:\n— Мажнунни ишқинг-ла девона қилиб, тоғларда, чўлларда сарсон этган\nЛайли сенмисан? Ажабо, гўзалликда сени бошқалардан ҳеч бир ортиқ жойинг йўқ. Оддий бир аёлдан ҳам фарқинг билинмайди. Шундай экан, қандай қилиб Мажнун кўйингда девона бўлди?\nЛайли ҳеч иккиланмай жавоб берди:\n— Подшоҳим, бошқа гапирманг. Чунки сиз Мажнун эмассиз. Мендаги\nгўзалликларни кўра олишингиз учун сизга Мажнуннинг кўзлари керак бўлур,– деди.\nПодшоҳ бу мантиқли сўзлар қаршисида таслим бўлиб, сукутда қолди.\n“Лайли ва Мажнун” Ислом адабиётидаги энг машҳур ишқ қиссасидир. Арабча, Форсча, Туркча ва бошқа мусулмон ўлка тилларида манзум ва машҳур бўлиб ёзилган. Башарий ишқдан илоҳий ишққа ўтишнинг, соф муҳаббатнинг энг юқори рамзи бўлган бу қисса ҳамма замонда завқ билан ҳикоя қилинади. Унда “Лайли, Лайли” – дейилишида Мавлононинг гўзал бир ибрати бордир.\nҲикоятнинг қисқача маъноси: Нажид чўлларида Бани Амир қабиласидан Қайс ва Лайли болаликдан бир-бирларини севишарди. Буни сезган Лайлининг отаси қизини мактабдан чиқариб олади. Қайс эса маҳбубасини кўролмай ақлу ҳушидан айрилиб чўлу биёбонга кетади. Бир қанча вақтдан сўнг “мажнун” (девона) сифатида танила бошлайди.\nҚайснинг отаси ўғлининг дардини англаб Лайли оиласига қизни сўраб боради аммо, Қайс мажнун, яъни телба деб Лайлини унга бермайдилар. Сўнгра Қайснинг тузалиши учун отаси уни Каъбага олиб боради. Лекин Қайс, дардининг кўпайиши ва ишқининг ортиши учун дуо қилади. Унинг дуоси қабул бўлиб, ота чорасиз қолади. Мажнун эса чўлларда ёввойи ҳайвонлар билан дўстлашади. У ўтли шеърлар ёза бошлайди.\nНавфал исмли бир арабий унинг шеърларини ўқийди. Ниҳоятда таъсирланган Навфал, Лайлининг отасидан Мажнун учун қизнинг қўлини сўрайди. У қабиладошларини йиғиб, Лайлининг қабиласи билан музокарага боради. Мажнун Лайлини шунчалик қаттиқ севадики, унга оид ҳеч бир нарсага зиён келишини истамас ва Лайлининг қабиласи тортишувда ғолиб келишини тилаб дуо қилади. Навфал енгилади. Фақат бу мағлубиятни ўзига олмай, яна қайта жангга киришади. Бу сафар ғолиб келади, аммо Мажнуннинг дуоларини эшитгач, Навфал ниятидан қайтади. Кейин Лайлини Ибн Салом исмли одамга турмушга берадилар. Лайли эса Мажнуннинг ишқида содиқ қолиш учун бир ёлғон уйдирма қилиб, хожасини ўзидан йироқ тутишга ҳаракат қилади. Шу пайт одамнинг тутқаноқ касали қўзиб, шу ерда жон беради. Озод бўлган Лайли Мажнунни излаб уйдан чиқиб кетади. Чўлда уни топса-да, энди Мажнун уни танимас эди. Дийдор кўришмоққа ҳоли йўқлигини билдиради. Чунки у бутун борлиқ билан алоқасини узиб, маънавий бир ишқ билан сарҳуш ҳолда сайр қиларди.\nЛайли умидсиз бир ҳолда ерга йиқилади ва қайғу ичида жон таслим қилади. Бундан хабар топган Мажнун Лайлининг мозорига бориб йиқилади. Ва у ерда ўзининг ўлими учун Аллоҳга ёлворади. Нолалари қабул бўлиб сўнгги нафасида “Лайли!.. Лайли…” дея жон беради. Севгилиси билан жаннатга кирадилар.\nМавлоно ҳикоятни эслатиб бир нуқтага диққатимизни қаратишни истайди. Савдоси ила Мажнун ақлини ўғирлаган Лайлининг ташқи гўзаллиги бошқалардан устун эмас эди. Қайснинг мажнунлиги ундаги ички гўзалликни кўра олишидадир. Бу хил гўзаллик ҳар кўзга кўринмайди. Уни фақат Мажнуннинг кўзи билан қарай олган фарқига етади. Лайлига Мажнуннинг кўзи билан қарай олмагани учун ҳам подшоҳ ундаги гўзалликни кўрмади.\nШубҳасиз, ташқи гўзаллик ҳам Аллоҳнинг бир лутфидир (инояти), у ҳам азиздир. Мутаносиб бир вужудда, ҳар кимга гўзал кўринган бир ишга соҳиб бўлмоқ хуш бир ишдир, бу кабилар ҳали ҳам диққатга сазовордир. Аммо фақат ташқи гўзаллик етмайди ва вақт ўтиши билан у йўқолади. Асл бебаҳо бўлган ички гўзаллик – маънавий етукликдир. Бир ҳадисда шундай келади: “Аллоҳ сизнинг суратларингизга, яъни ташқи кўринишингизга боқмас, фақат қалбларингизга боқар”. (Муслим,33). Яъни қалбингизни, ахлоқингизни, ички туйғуларингизнинг майин ва мукаммал бўлишига қарайди ва унга баҳо беради.\nБундан ташқари ташқи гўзаллик ва моддий унсурлар, эътиборни тортувчи нарсадир. Бирига хуш кўринган, бошқасига ёқмаслиги мумкин. Бугун ёқтирган бир турдан бошқасига ўзгарамиз. Буларнинг барини бирлаштирган куч – севгидир. Севги туйғуларнинг энг қувватлисидир. Севганимизнинг ҳар бир иши бизга хуш келади. Меъёрга кўра чиркин саналган кимса ошиқнинг наздида энг гўзалдир. Ошиқнинг кўзи бутун айбларга нисбатан беркилади.\nИшқнинг ҳар бир тури аҳамиятлидир. Чунки у қалбга томон моддий олам ташқарисидан эшиклар очади. Бу эшиклар инсонни бошқа (маънавий) оламга етаклайди. Агар у илоҳий ҳузурга улаштирса, бу қалб яхшидир, у улуғ йўлдадир. Бизнинг маданиятимизда девона ва мажнунларга иззат-икром кўрсатилади.\nҲикоятдаги подшоҳнинг Мажнунни не сабабдан тушуна олмаганини Мавлононинг қуйидаги сўзларидан билиб оламиз:\n“Ошиқи чист/ Ошиқлик надир?”\n“Мен бўл-да бил!”\nЯъни, дерки: “Ишқ даъвога ўхшайди; жафо чекмоқ ҳам шоҳидга. Гувоҳинг бўлмаса, даъво қилолмайсан!.”\nМавлоно айнан ишққа урғу бериб: “Ишқ, кимсага ниёзи ва эҳтиёжи бўлмаган Аллоҳнинг васфларидандир. Ундан бошқасига ошиқ бўлмоқ – ўткинчи бир ҳавасдир. Чунки мажозий ишқ, олтинлар билан безанган гўзалликдир. Кўриниши нурдир, фақат ичи тумандир. Нур кетиб туман юзага чиқдими, мажозий ишқ дарров совийди, музлаб қолади”.\n← Аввалги Аввалги Бемор канизак\nКейинги → Кейинги: Тақдирдан қочмоқ


Инсон хотирасини яхшилайдиган 7 та маҳсулот рўйхати – АҚШ олимлари тадқиқоти\nАмерикалик тўғри овқатланиш олимлари инсон мияси ва хотирасини яхшилайдиган еттита маҳсулот номини маълум қилишди.\nТОШКЕНТ, 5 апр – Sputnik. Америкалик диетологлар инсон хотирасини яхшиловчи маҳсулотларни аниқлашди. Daily Sabah нашри хабарига асосан.\nКўп чой ёки қаҳва ичиш саратон ривожланиши хавфини оширади - олимлар\nИнсон миясини тўлақонли ишлашини ва хотирасини яхшилаш мақсадида куркума истеъмол қилиш керак. Олимлар фикрига кўра, куркумин ва турмерон туфайли хушбўй таъм инсон хотирасига фойдали таъсир қилади. Бу таркиби антиоксидантларга бой бўлиб, инсон миясида хавфли жараёнларни тўхтатади.\nХотира янада мустаҳкамлаш учун ёнғоқ истеъмол қилиш керак. Тадқиқотчилар фикрига кўра, доимий равишда ер ёнғоғи, фундук, бодом, кешью, пекана, кунжут, Бразилия ёки грек ёнғоғини исътемол қилинса, кўпроқ маълумотларни эслаб қолиш мумкин.\nДиетологлар ёнғоқлар хотирани мустаҳкамлайди ва мия фаолиятини яхшилайди. Ушбу маҳсулот оптимал мия ишлаш функциясини сақлаб қолишга ёрдам беради. Бундан ташқари, ёнғоқ инсон асаби ва кайфиятига ижобий таъсир қилади.\nКўкатлар доим ҳар бир инсон рационида бўлиши керак. Петрушка, укроп, шпинат, брокколи А ва К витаминларига жуда бой. Улар инсон мия соғлиғи калити ҳисобланади. Бундан ташқари, кўкатлар мияни стресс ва ортиқча кучланишдан ҳимоя қилади.\nҚатор тадқиқотлар натижасида америкалик мутахассислар черника меваси нафақат кўриш қобилиятни яхшилайди, балки хотира ва эътиборни яхшилайди. Шунингдек, черника яллиғланиш қарши ва антиоксидант моддаларга жуда бой.\nКакао ҳам инсон мия фаолиятни яхшилашга ёрдам беради. Олимларнинг фикрига кўра, дуккакли маҳсулотлар мунтазам истеъмол қилиш натижасида - тонусни оширади, иммун ва асаб тизимларини қўллаб-қувватлайди, қон босимини пасайтиради ва вируслардан ҳимоя қилади. Какаонинг ёшартириш хусусиятлари ҳам мавжуд.\nCC0 / Unsplash / Jp Valery\nТунда ҳожатхонага тез-тез қатнаш қайси касаллик аломати?\nБалиқ - Омега-3 моддасининг энг яхши манбаа ҳисобланади. Бу маҳсулот ҳам хотира ва мияни мустаҳкамлайди. Омега-3 кислоталари нерв ҳужайралари томонидан юборилган сигналларни кучайтиради ва миянинг тезроқ ишлашига ёрдам беради.\nТўғри овқатлашиш мутахассислари сўзларига кўра, талаб қилинадиган Омега-3 миқдорини олиш учун ҳафтасига камида 2-3 марта балиқ истеъмол қилиш керак. Витамин ва фойдали элементларини сақлаб қолиш учун маҳсулотни қовуриш керак эмас.\nХотирани мустаҳкамлайдиган яна бир маҳсулот бу тухум сариғи. Унинг таркибида D ва В витаминлари, фолий кислотаси ва холин моддаларига жуда кўп.\nҲиндистонда маймун COVID-19 беморларининг қон намуналарини ўғирлаб кетди\nҲиндистоннинг Уттар-Прадеш штатида маймун тўдаси COVID-19’га гумон қилинган беморларнинг қон намуналарини олиб кетаётган лаборантга ҳужум қилди.\nТОШКЕНТ, 28 май — Sputnik. Ҳиндистоннинг Уттар-Прадеш штатида бир нечта маймун COVID-19’га гумон қилинган беморларнинг қон намуналарини олиб кетаётган лаборантга ҳужум қилди.\nМаймунлар уч дона тест намуналарини олиб, қочиб кетишди. Бу ҳақда India Today газетаси хабар қилди.\nҲодиса жума куни Меерута тиббиёт коллежида юз берди.\nШифокорлар, агар намуналарда коронавирус бўлса, у маймунларга юқиши мумкин, деб қўрқишмоқда. Шифокорлар, илгари маймунлар ушбу марказдан турли нарсаларни ўғирлашганини таъкидлашди.\nҲиндистон оммавий ахборот воситаларида пайдо бўлган видеода маймунлардан бири ўғирланган намуна тўпламини чайнаётгани акс этган.\nШтат полицияси маймунларнинг COVID-19 бемор қон намуналарини ўғирлаганлигини ва ўрмон бўлимига хабар бергандан кейин ҳам маймунлар қўлга олинмаганлигини тасдиқлади.\nҲукумат ҳодиса юзасидан текширув бошлади.


Бугун Ўзбекистонда 38 даража иссиқ бўлади | Qalampir.uz\nБугун Ўзбекистонда 38 даража иссиқ бўлади\nБу қизиқ\t17 Сентябрь 02:32 13381\nГидрометеорология хизмати маркази бугун, 17 сентябрь куни Ўзбекистонда қандай об-ҳаво кузатилиши ҳақида маълумот берди.\nТошкент шaҳрида ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 15-17°, кундузи 34-36° бўлади.\nҚорaқaлпоғистон Республикаси ва Хорaзм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 12-17°, кундузи 33-38°, Устюртда 23-28° бўлади.\nБухоро вa Нaвоий вилоятлaрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20°, кундузи 33-38° бўлади.\nТошкент, Сaмaрқaнд, Жиззaх ва Сирдaрё вилоятлaрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 14-19°, кундузи 32-37° бўлади.\nҚaшқaдaрё, Сурхондaрё вилоятлaрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20°, кундузи 33-38° бўлади.\nAндижон, Нaмaнгaн, Фaрғонa вилоятлaрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 14-19°, кундузи 32-37° бўлади.\nРеспубликaнинг тоғли ҳудудлaрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 11-16°, кундузи 27-32° бўлади.\n14 Октябрь 18:54 33341\n14 Октябрь 17:48 32648\n13 Октябрь 23:05 30464\n14 Октябрь 20:43 26707\n15 Октябрь 12:14 26688


Съездда 2021 йил 24 октябрь куни бўлиб ўтадиган Ўзбекистон Республикаси Президенти сайловига Экологик партиядан Ўзбекистон Республикаси Президентлигига номзод кўрсатиш тўғрисидаги масала кўриб чиқилди. Шунингдек, Экологик партиядан Ўзбекистон Республикаси Президентлигига кўрсатилган номзоднинг сайловолди дастури делегатлар томонидан атрофлича муҳокама этилди.\n2019 йил 8 январда ташкил этилган Ўзбекистон Экологик партияси қисқа муддатда кенг кўламли ишларни амалга оширишга эришди: қишлоқ аҳолисини тоза ичимлик сув билан таъминлаш, ноқонуний чиқиндиларни бартараф этиш, ўрмон фондига кирмайдиган қиммат навли дарахтлар кесилишига эълон қилинган мораторийни назорат қилиш, истироҳат боғларини ободонлаштириш, кўчат экиб, экобоғлар яратиш, биологик хилма-хилликни сақлаш, жумладан «Қизил китоб»га киритилган ўсимлик ва ҳайвонот дунёсининг ноёб турларини сақлаш, Орол муаммосига бағишланган халқаро марафон ва «Мўйноққа мадад» экологик веломарафонини ўтказиш, Халқаро конференция ва семинарларни ташкил этиш, ёшларнинг экологик саводхонлигини ошириш каби бир қатор йўналишларда самарали фаолият олиб бормоқда.\nЎзбекистон Экологик партияси мамлакатимизда президентлик сайловида илк бор иштирок этмоқда. Съездда миллий сайлов қонунчилигининг янги тамойиллари, умумэътироф этилган халқаро стандартлар асосида, очиқ ва шаффоф ўтказилиши, сайлов кампанияси даврида барча сиёсий партиялар ва улар томонидан кўрсатилган номзодлар учун соғлом рақобат муҳити, тенг шароит яратилгани алоҳида таъкидланди.\nЎзбекистон Республикаси Сайлов кодексининг 14, 16, 63-моддаларига мувофиқ, Марказий сайлов комиссияси томонидан 14 август куни Ўзбекистон Экологик партиясига 2021 йил 24 октябрь куни бўлиб ўтадиган Ўзбекистон Республикаси Президенти сайловида иштирок этишга ижозат берилган.\nПартия Марказий Кенгашининг жорий йил 4 август куни бўлиб ўтган пленумида Ўзбекистон Экологик партиясидан Ўзбекистон Республикаси Президенти лавозимига номзод этиб Марказий Кенгаши Ижроия қўмитаси раиси Обломуродов Нарзулло Наимовични кўрсатиш таклифи кўриб чиқилди. Съезд делегатлари томонидан мазкур масала атрофлича муҳокама қилинди.\nСъездда номзод масаласи бўйича бир қатор фикр-мулоҳазалар тингланди. Муҳокамалардан сўнг Ўзбекистон Экологик партиясидан Ўзбекистон Президенти лавозимига Обломуродов Нарзулло Наимовични номзод сифатида кўрсатиш бўйича қарор қабул қилинди.\nЎзбекистон Республикаси Президентлигига номзод Нарзулло Обломуродов ўзининг сайловолди дастури асосий йўналишларини съезд делегатлари эътиборига ҳавола этди.\nБутун дунёда, атроф муҳит ва экологик ҳолат йилдан-йилга ўзгармоқда. Глобал иқлим ўзгаришлари, ҳаво ҳароратининг кўтарилиши, қурғоқчилик каби экологик таҳдидлар бизнинг минтақамизга ҳам бевосита дахлдор. Орол денгизининг қуриши, ер ва сув ресурсларидан нооқилона фойдаланиш, биологик хилма-хилликнинг қисқариши, ўсимлик ва ҳайвонот дунёси генофондининг ёмонлашуви, кўп миқдордаги саноат ва маиший чиқиндиларнинг тўпланиши экологик муаммоларни кундан-кунга чуқурлашиб бораётганидан далолат бермоқда, деди Нарзулло Обломуродов.\nБугун экологик вазият ҳар бир мамлакатда, қолаверса, дунё ҳамжамиятида энг ўткир ва долзарб муаммолар қаторига аллақачон кириб бўлди. Шу вақтгача атроф муҳит муҳофазаси, экологик вазиятнинг оғирлиги маълум бир ҳудудлар ёки минтақалар билан боғлиқ бўлган бўлса, ҳозирга келиб бу масала умуман чегара билмайди, бу муаммоларнинг аянчли оқибатлари ҳеч бир минтақа, ҳеч бир ҳудуд, қолаверса, бирон бир мамлакатни четлаб ўтмайди.\nШунинг учун ҳам мамлакатда атроф муҳит ҳолатини яхшилаш ва экологик муаммоларни яхлит ҳолда ҳал этишга қаратилган давлат сиёсатини амалга ошириш ҳар доимгидан-да долзарб ва муҳим аҳамият касб этмоқда. Ўзбекистоннинг нафақат бугунги ҳаёти, балки эртанги куни, фарзандларимиз келажаги учун ҳам атроф муҳитни муҳофаза қилиш ва экологик хавфсизликни таъминлаш энг устувор вазифалар сирасига киради.\nЭкопартия раҳбари мана шундай табиий ва реал эҳтиёжлар туфайли Ўзбекистон Экологик партияси янги сиёсий куч сифатида майдонга чиққанини алоҳида таъкидлади. Биз мамлакатда экологик хавфсизликни таъминлаш, юзага келаётган экологик муаммоларни изчиллик билан ҳал этиш ҳамда иқтисодий тараққиётни таъминлашда жамиятнинг барча кучларини бирлаштиришга йўналтирилган сиёсатни ишлаб чиқиш ва амалга ошириш мақсадини олдимизга қўйганмиз, деди Н.Обломуродов.\n«Биз келажак учун жавобгармиз» деган ҳаётбахш ғоя Ўзбекистон Экологик партияси мафкурасининг асосий йўналиши саналади. Бу ғояни амалга оширишда, қолаверса, изчил экологик сиёсатни олиб бориш ва сиёсий ташаббусларни тадбиқ этишда, иқтисодиёт, ижтимоий соҳа, атроф муҳит ва фуқаролар соғлиғини сақлаш, экологик муаммоларни ҳал этишда, тизимли ўзгаришларга йўналтирилган амалий чораларни кўришда партиянинг президентлик сайловида иштирок этиши ниҳоятда муҳим воқеа ҳисобланади.\nЎзбекистон Экологик партияси қисқа муддат ичида жамиятнинг фаол қисми сифатида шаклланди, ўтган парламент сайловларида муносиб иштирок этиб, Олий Мажлис Қонунчилик палатасида 15 нафар депутатлик ўрнига эга бўлди. Экопартиядан халқ депутатлари маҳаллий кенгашларига 609 нафар, шу жумладан, вилоят кенгашларига – 84 нафар, туман (шаҳар) кенгашларига – 525 нафар депутат сайланиб, бугунги кунда партия дастурий ғояларини амалга ошириш учун фаолият олиб бормоқда.\nЎзбекистон Экологик партиясининг Қорақалпоғистон Республикаси, вилоятлар ва Тошкент шаҳрида 14 та, туман (шаҳар)ларда 206 та партия ташкилотлари, шунингдек, 4 мингдан ортиқ корхона ва ташкилотларда ташкил этилган бошланғич партия ташкилотлари фаолият юритмоқда.\nЎзбекистон Экологик партияси ташкил қилинганига энди икки ярим йил бўлсада, ҳозирга келиб унинг аъзолари сони салкам ярим миллионга етди. Бу ҳам халқимизнинг экология, табиат, атроф муҳит масалаларига, экопартия ғояларига бефарқ эмаслигидан далолатдир. Партия илгари сураётган экологик масалалар жамиятимизнинг бугуни ва эртанги куни учун аҳамиятли ҳамда долзарб эканлиги боис ҳам ўз ихтиёри билан, онгли равишда биз тарғиб қилаётган ислоҳотларнинг моҳиятига тушиниб сафимизга қўшилаётган турли соҳа вакиллари жуда кўп, деди экопартия раҳбари.\nЎзбекистон Экологик партияси илк бор Ўзбекистон Президенти сайловида иштирок этмоқда. Мамлакат ҳаётида катта воқеа ҳисобланган бу сиёсий жараёнда партиянинг иштирок этиши, мамлакатимизнинг ривожланиши ва эртанги куни билан боғлиқ бўлган энг муҳим ташаббусларни илгари суриши биринчи навбатда экологик ҳолатни яхшилаш, халқимизнинг ҳаёт даражаси ва сифатини ошириш, ўткир ижтимоий муаммоларни ҳал этиш учун кенг имкониятлар эшигини очиб беради. 2021 йил 24 октябрда бўлиб ўтадиган сайлов янги меъёрий ҳуқуқлар асосида, халқимизнинг сиёсий тафаккури тобора юксалиб бораётган очиқлик ва ошкоралик муҳитида ўтиши билан олдинги сайловлардан бутунлай фарқ қилади.\nСайловолди дастури орқали партия сайловчилар эътиборига мамлакат ижтимоий-сиёсий ҳаётига оид мақсадларини ҳавола қилади. Экологик муаммолар ва уларнинг ечимига жамият эътиборини қаратиш, инсон саломатлигини асраш ва соғлом турмуш тарзини таъминлаш борасида мамлакат олдида турган муҳим масалаларни ҳал этишни ўз зиммасига олган Экопартия учун бу қанчалик аҳамиятли эканини ортиқча изоҳлашга ҳожат йўқ.\nЎзбекистон Республикаси Президентлигига номзод Нарзулло Обломуродов қуйидаги йўналишларга асосий эътиборни қаратди.\nЎзбекистон Экологик партияси «Яшил тараққиёт – фаровонлик асоси!» шиори остида яшил иқтисодиётни ривожлантириш ғоясини илгари сурмоқда.\nХабарингиз бор, жаҳоннинг энг илғор мамлакатлари «яшил» иқтисодиётга ўтиш ишларини аллақачон бошлаб юборган. Чунки дунёнинг бугунги қиёфаси, тиклаб бўлмас экологик фалокатлар ва атроф муҳитга етказилаётган улкан зарарлар мана шуни тақозо этади. Ўзбекистон 2019 йилда «яшил иқтисодиёт»га ўтиш стратегиясини қабул қилди. Таҳлиллар шуни кўрсатмоқдаки, мамлакатда углерод сарфини кескин камайтириш, иқтисодиётнинг барча тармоқларида экологик тоза ва ресурс тежамкор технологияларни жорий этиш бўйича кўрилаётган чоралар етарли эмас.\nУшбу ғояни амалга оширишда устувор вазифалар этиб қуйидагилар белгиланган:\n– давлат бюджети, банк ва молия институтлари, хусусий сектор маблағларини экологик тоза, энергия тежамкор лойиҳаларни амалга оширишга йўналтирилган «яшил» молиялаштириш тизимини ривожлантириш;\n– давлат харидлари тизимида «яшил» харидларга устуворлик бериш;\n– «яшил» технологиялар соҳасидаги илмий тадқиқотлар ва инновацион лойиҳаларни молиялаштириш ҳажмларини ошириш, саноат корхоналарининг «яшил» технологияларга ўтишини иқтисодий ва молиявий рағбатлантириш тизимини жорий этиш;\n– тармоқлар ва ҳудудларнинг «яшил иқтисодиётга ўтиш индекси»ни ишлаб чиқиш;\n– мамлакат иқтисодиётида «яшил» иқтисодиёт улушини 30 фоизга етказиш, шу асосда йиллик иқтисодий ўсиш суръатини 7 фоиздан юқори бўлишини таъминлаш;\n– қайта тикланувчи ва муқобил энергия манбаларидан фойдаланишга ўтиш, қайта тикланувчи ва муқобил энергия ишлаб чиқарувчиларга кенг иқтисодий ва молиявий рағбатлантириш тизимини жорий этиш;\n– давлат томонидан «яшил» иш ўринларини яратишни қўллаб-қувватлаш, иқтисодиёт тармоқлари учун замонавий малакали кадрларни тайёрлаш.\nЎзбекистон Президентлигига номзод «яшил» иқтисодиёт тамойиллари асосида мамлакатни жадал ривожлантиришга кенг тадбиқ этишнинг қайта тикланувчи ва муқобил энергия ҳуқуқий асосларини ишлаб чиқиш ҳамда тежамкор суғориш технологияларини кенг жорий этиш чоралари кўрилишини алоҳида қайд этди. Бу эса мамлакат миқёсида асосий турдаги қишлоқ хўжалиги маҳсулотлари ҳосилдорлигини ўртача 25-30 фоизгача ошириш имконини беради.\nИқтисодиётда икки карра энергия самарадорлигига эришиш, «яшил» тарифларни жорий этиш, янги қувватларни ишга тушириш орқали қайта тикланувчи ва муқобил қайта тикланувчи энергия манбалари улушини бугун мамлакатда амал қилаётган умумий энергия балансида 40 фоизга етказиш мумкин.\nЭкологик хавфсизликни таъминлашга қаратилган давлат сиёсатини амалга ошириш, яъни дунё миқёсида тобора глобал муаммога айланаётган маиший ва саноат чиқиндиларини тартибга солиш. Бугун саноат корхоналарида йилига ўртача 109 млн. тонна саноат чиқиндилари ҳосил бўлади, бугунги кунда уларнинг 6,5 млн. тоннаси, яъни 6 фоизигина қайта ишланмоқда.\nСаноат чиқиндилардан 91,5 млн. тоннаси, яъни 84 фоизи Навоий ва Тошкент вилоятларида фаолият олиб бораётган саноат корхоналари ҳиссасига тўғри келади. Мавжуд 9,5 минг гектар майдондаги 75 та саноат чиқинди полигонларида 3,3 млрд. тонна саноат чиқиндилари сақланмоқда.\nСўнгги 4 йилда саноат корхоналари 2 бараварга ортиб, шаҳарларда чанг-газ миқдори меъёрдан 4 баравар ошган. Атмосферага ташланмаларнинг 90 фоизи Тошкент, Самарқанд, Фарғона, Андижон, Наманган, Қўқон, Навоий, Бухоро, Чирчиқ, Ангрен, Олмалиқ, Бекобод, Гулистон ва Нукус шаҳарларига тўғри келади.\nМаълумки, ҳосил бўлаётган саноат чиқиндиларининг 84 фоизи (2,69 млрд. тоннаси) Тошкент ва Навоий вилоятларига, яъни Олмалиқ (1,34 млрд. тонна) ва Навоий (1,35 млрд. тонна) кон-металлургия комбинатлари ҳиссасига тўғри келади. Ушбу корхоналарда чиқиндиларнинг деярли 90 фоизи чиқинди сифатида эмас, иккиламчи хом ашё сифатида сақланмоқда, деди партия раҳбари ўз сўзида.\nЖумладан, Навоий кон-металлургия комбинатида сақланаётган чиқиндининг 99 фоизи яъни 1,34 млрд. тоннаси пульпа (олтин рудасини қайта ишлаш натижасида хосил бўлган чиқинди) ҳисобланиб, унинг таркибида 3 фоизгача олтин бўлиши мумкин.\nОлмалиқ кон-металлургия комбинатида сақланаётган чиқиндининг 99 фоизи яъни 1,33 млрд. тоннаси тоғ рудасини қайта ишлаш натижасида ҳосил бўлган чиқинди ҳисобланиб, уларнинг таркибидан металларни ажратиб олиш бўйича инновацион технологияларни жалб этиш талаб этилади.\nЎзбекистон Республикасида саноат чиқиндилари билан боғлиқ ишларни амалга оширишни 10 йиллик стратегиясини ишлаб чиқиш зарур.\nАфсуски, кейинги йилларда атроф муҳитга чиқарилаётган чиқиндилар ва уларни қайта ишлаш масаласида комплекс ёндашув етишмаяпти. Ўзбекистон Республикасининг «Чиқиндилар тўғрисида»ги қонуни аллақачон бугунги кун талабларига жавоб бермай қолган.\nМамлакатимизда ҳамон сақланиб қолаётган чиқинди полигонлари масаласи жуда муҳим, ечими кечиктирилмас муаммога айланган. Ҳозир юртимиздаги 235 полигондан йилига атмосферага 3,3 миллион тонна иссиқхона газлари ташланмоқда. Улар ерости сувлари ва тупроқни ҳам ифлосламоқда. Ҳисоб-китобларга кўра, санитар тозалаш корхоналарининг қамров кўрсаткичини 100 фоизга етказиш учун 2022 йилда 300 та махсус техника воситаси жалб қилиш, 2025 йилгача 95 та чиқиндини қайта юклаш кўчма станцияси ташкил этиш, қайта юклаш станцияларини 420 та махсус техника воситаси ва 520 та контейнер билан таъминлаш, 2028 йилгача 167 та полигонни ёпиш ва рекультивация қилиш зарур. Бундай кенг кўламли инвестицияларни амалга ошириш учун хусусий секторни янада кенг жалб этиш чораларини кўриш лозим. Бунда ДХШга алоҳида аҳамият берилади.\nШу боис ҳам чиқиндилардан иккиламчи хом-ашё сифатида фойдаланишни йўлга қўйиш мақсадида Ўзбекистон Республикасининг «Чиқиндилар тўғрисида»ги қонунини янги таҳрирда қабул қилиш зарур.\nРивожланган давлатларда 90 фоизгача қайта ишлашга жалб қилинган маиший чиқиндиларнинг бизда бор-йўғи 15-20 фоизи қайта ишланади. Қолган қисми эса, экотизим учун яна янгидан-янги муаммоларни юзага келтирмоқда. Мазкур муаммони самарали ҳал этиш мақсадида маиший чиқиндиларни қайта ишлаш ҳажмини 60 фоизга, ҳосил бўлаётган саноат чиқиндиларини қайта ишлаш миқдорини эса 30 фоизга етказиш бўйича дастурларни қабул қилиш мақсадга мувофиқ. Бу билан атроф муҳит ифлосланишининг олдини олиш, полигонларни камайтириш, янги иш ўринлари яратиш, иккиламчи маҳсулотдан ишлаб чиқаришда самарали фойдаланиш ҳамда маҳсулот таннархининг арзонлашиши каби манфаатларга эришиш мумкин бўлади.\nАтроф муҳитни муҳофаза қилиш, табиий ресурслардан оқилона фойдаланиш ва аҳоли учун қулай яшаш шароитларини яратиш.\nИнсон саломатлиги ва хавфсизлиги учун энг муҳим масала бўлган марказлашган ичимлик сув таъминоти бўйича катта ишларни амалга оширишимиз, бунинг учун бу йуналишда бор куч ва имкониятларимизни сафарбар этишимиз зарур, деди Н.Обломуродов.\nИчимлик сув таъминоти ва канализация тизимларини яхшилаш бўйича дастурий вазифаларни амалга ошириш орқали аҳолининг ичимлик сув таъминоти 90 фоизга етказилади.\nУшбу мақсадларда қуйидаги чора-тадбирлар амалга оширилади:\n– сув ресурсларидан оқилона фойдаланишга қаратилган ташкилий-ҳуқуқий ислоҳотлар олиб борилади;\n– ичимлик сув таъминоти ва канализация тизимларини ривожлантириш, янгиларини қуриш, эскирганларини модернизация қилиш бўйича манзилли дастур, лойиҳалар ишлаб чиқилиши, уларни изчиллик билан рўёбга чиқариш орқали шаҳар ва туманларнинг ичимлик сув ҳамда канализация тизими таъминоти яхшиланади;\n– қайта тикланувчи энергия манбаларидан фойдаланган ҳолда сувни чучуклаштирувчи локал қурилмалар барпо этиш орқали олис қишлоқ жойларда сув таъминоти сезиларли даражада яхшиланади;\n– ичимлик сув таъминоти лойиҳаларида бозор механизмларини жорий этишга, лойиҳа ташаббускорининг ташкилий-ҳуқуқий шаклидан қатъи назар сув ҳисоблагичларнинг ўрнатилиши натижасида сув ресурсларидан самарали фойдаланишга эришилади;\n– оқова сувларни тозалаш иншоотларининг самарадорлиги паст бўлган ҳудудларда, жумладан, Ангрен, Гулистон, Самарқанд, Жиззах, Урганч, Нукус, Андижон, Чирчиқ ва Тошкент шаҳарларидаги оқова сувларни тозалаш иншоотларини модернизация қилиш ҳамда янгиларини қуриш чоралари кўрилади.\nРеспубликамиздаги мавжуд барча иншоотлар техник ва технологик жиҳатдан аҳолидан келаётган маиший чиқинди сувларни тозалашга мўлжалланган. Корхоналардан оқизилаётган чиқинди сувлар эса бирламчи локал иншоотларда тозаланиб, сўнг оқова сув тармоқларига ташланиши меъёрларда белгиланган. Афсуски, бу меъёрларга ишлаб чиқариш корхоналари деярли амал қилмайди. Мисол тариқасида Чирчиқ оқова сувларни тозалаш иншоотидан дарёга оқизилган «рангли сув»ни олайлик. Бир қарашда айбдор аниқ. Бироқ, иккинчи томондан, бундай «рангли сув» тозалаш иншоотига қаердан келиб қолди, деган савол туғилиши табиий.\nОлдимизда турган яна бир йирик масала атмосфера ҳавосининг мусаффолигини асраш билан боғлиқ.\nИнсоният ҳаёти учун энг муҳим омил бўлган атмосфера ҳавосини муҳофаза қилиш, унинг сифат кўрсаткичларини экологик нормативларга мувофиқлигини таъминлаш Экопартиянинг стратегик мақсади бўлиб қолади.\nАтмосфера ҳавосини муҳофаза қилишни таъминловчи экологик хавфсизлик талаблари қуйидагилардан иборат бўлиши лозимлиги алоҳида қайд этилди:\n– жойларда атроф муҳитни меъёридан ортиқ ифлослантирувчи манбаларни аниқлаш орқали уларнинг технологик жараёнларини модернизация қилиш, янги инновацион технологияларни жорий этишнинг ҳуқуқий асосларини ишлаб чиқиш;\n– атмосфера ҳавосига салбий таъсир кўрсатувчи ҳар қандай хўжалик фаолияти турларини ифлослантирувчи моддаларни тозалаш ускуналари билан жиҳозланмасдан лойиҳалаштиришни тақиқлаш.\nАтмосфера ҳавосидаги кислород нафақат инсон, балки борлиқдаги ҳар бир тирик организм ҳаёти учун зарур ресурс ҳисобланади. Биз атмосферани асраш орқали экотизимнинг ҳар бир аъзосини муҳофаза қилган бўламиз. Қолаверса, заҳарли газларнинг ёғин воситасида тупроқ ва ўсимликларга қайтиб тушиш циркульяциясининг ҳам олди олинади.\nШаҳарлар ва саноат ҳудудларида ҳавонинг ифлосланиши аҳолимиз саломатлигига жиддий хавф солаётганини нафас йўллари, аллергия каби муайян касалликларнинг авж олиши, яшариши мисолида ҳам яққол кўриш мумкин. Мамлакатимизда атмосфера ҳавосини ифлослантириш даражаси бўйича ҳисоб-китоблар амалга оширилиши яхши маълум. Унга кўра, 2020 йилда атмосферага ташламалар миқдори 2 млн. 225 минг тоннани ташкил қилиб, 2018 ва 2019 йилга нисбатан 7 фоизга (155 минг ва 150 минг тонна) камайган.\nЖаҳон соғлиқни сақлаш ташкилотининг ҳисоб-китобларига кўра, Ўзбекистонда ҳавонинг ифлосланишидан келиб чиқадиган йиллик ўлим даражаси, ҳар 100 минг аҳоли сонига 81,1 ни ташкил қилади.\nҲолбуки, аксарият Европа давлатларида ушбу кўрсаткич 40 дан паст, Руминияда 59,3 ва Болгарияда 61,8 ни ташкил этади.\nШу боис ҳам мамлакатимизнинг йирик ва саноати ривожланган шаҳарларида атмосфера ҳавосига чиқарилаётган углерод, азот бирикмалари, метан ва бошқа газлар чиқарилишини ҳамда чанг миқдорини 1,5 баробарга камайтириш энг муҳим вазифалардан бири десак, муболаға бўлмайди.\nБу муаммога асосан йирик шаҳарларимизда кўпроқ дуч келамиз. Улардаги автотранспорт воситалари, саноат объектлари, аҳолининг маиший чиқиндиларни нотўғри утилизация қилиши – ёқиши оқибатида юзага келадиган заҳарли моддалар экотизимга етарлича хавф солмоқда.\nЖамоат транспортининг камида 50 фоизини газ-баллон ёнилғи, электр ва бошка муқобил ёнилғи турларига ўтказиш бўйича, 2021 йил 1 июль санасига республикада фойдаланишда 3 млн. донадан ортиқ автотранспорт воситалари бўлиб, шундан 36 фоизи бензин, 4 фоизи дизель ва 60 фоизи газ ёнилғисида ҳаракатланишга мўлжалланган.\nИфлослантирувчи моддаларнинг юқорилиги ишлаб чиқаришнинг ўсиши билан боғлиқ бўлса, иккинчидан саноат корхоналаридаги чанг-газ тозалаш ускуналарининг маънан эскирганлигидир. Таҳлилларга кўра, республикадаги мавжуд 6,5 мингга яқин чанг-газ тозалаш ускуналарининг 60 фоиздан ортиғи 10 йилдан ортиқ муддатда фойдаланишда бўлиб, маънан эскирган.\nАйниқса, Самарқанд (77 фоиз), Сурхондарё (79 фоиз), Бухоро (82 фоиз), Хоразм (88 фоиз) вилоятларида 10 йилдан ортиқ фойдаланиб келинаётган чанг-газ тозалаш ускуналари мавжуд.\nРеспублика бўйича бир йилда ўртача қарийиб 6,5 млн. тонна ташланмалар корхона ва ташкилотларда ҳосил бўлади ва шундан 5,6 млн. тоннаси (ёки 87,3 фоиз) ЧГТУларга йўналтирилади, шундан 5,5 млн. тоннаси (ёки 85,2 фоизи) ушлаб қолинган ва зарарсизлантирилган. Улардан 4,6 млн. тоннаси (ёки 83,6 фоизи) утилизация қилинган.\nТаҳлиллар шуни кўрсатмоқдаки, ЧГТУларга йўналтирилган жами 5,6 млн. тонна ифлослантирувчи моддалар ускуналарнинг яроқсизлиги ёки унга элтувчи қувурларнинг носозлиги оқибатида атмосферага бир йилда ўртача 135 минг тонна ифлослантирувчи моддалар тозаланмасдан тўғридан-тўғри ташланмоқда.\nХалқаро қабул қилинган амалиётга мувофиқ ифлослантирувчи моддаларнинг ўртача концентрацияси нормативлари асосида ҳаво сифатини баҳолашнинг мавжуд тизимини ислоҳ қилиш мақсадга мувофиқ. Шаҳарлар ва йирик саноат мажмуалари атрофида атмосфера ҳавоси сифатини мунтазам мониторинг қилиш станцияларини кўпайтириш уларни замонавий жиҳозлар билан таъмирлаш ПМ 10 ва ПМ 2,5 кўрсаткичларини кузатиб бориш зарур.\nЎзбекистон Экологик партияси илгари сураётган дастурий мақсадлар қаторида биохилма-хилликни ва экотизимларни сақлаш ҳамда улардан оқилона фойдаланиш масаласи ҳам ўрин олган. Шу мақсадда муҳофаза этиладиган табиий ҳудудлар майдонларини мамлакат ҳудудининг 12 фоизига етказиш, республика ҳудудининг ўрмон билан қопланганлик даражасини 7,6 фоиздан 15 фоизга етказишга алоҳида эътибор қаратилади.\nБиз барча саъй-ҳаракатларимизни минтақамизда иқлим ўзгаришининг асосий омили бўлган Орол денгизининг экологик фалокати оқибатларини юмшатишга қаратилган инновацион лойиҳаларни амалга ошириш орқали Оролбўйи минтақасида экологик ва ижтимоий-иқтисодий вазиятни, аҳолининг яшаш шароитларини яхшилашга қаратамиз, деди Нарзулло Обломуродов.\nБунинг учун аввало Орол муаммосини ҳал этишга ҳамда бу муаммонинг Оролбўйи аҳолиси генофондига ва атроф муҳитига салбий таъсирини юмшатишга жамиятнинг барча кучларини жалб этиш ҳамда Оролбўйи минтақасига экологик инновация ва технологияларни татбиқ этиш ишларини кучайтириш талаб этилади.\nҚишлоқ хўжалигида сув тежовчи технологияларни жорий этиш орқали Оролбўйи ҳудудига Амударёнинг юқори ва ўрта қисмидан йилига камида 5-6 кубокилометр ҳажмда сув юборилишини таъминлаш зарур. Нукус, Бухоро, Урганч, Хива, Навоий, Мўйноқ каби аҳоли яшаш пунктлари атрофида «яшил белбоғлар» барпо этиш ҳамда мазкур ҳудудлардаги истироҳат боғлари майдонларини кенгайтириш орқали тоза ҳавони, мўътадил иқлимни яратиш мумкин.\nОролбўйи ҳудудининг Қозоғистон ҳамда Туркманистон билан туташ ҳудудларида трансчегаравий муҳофаза этиладиган табиий ҳудудлар ташкил этиш масаласи бугун тобора долзарб аҳамият касб этмоқда.\nГлобал иқлим ўзгариши бўйича Париж битими доирасида мамлакатда иссиқхона газлари таъсирини қисқартиришни назарда тутувчи миллий стратегия ва ҳаракатлар режасини ишлаб чиқиш ва амалга ошириш масаласи ҳам кун тартибидаги долзарб вазифаларимиздан биридир, деди партия раҳбари.\nБиз мамлакатда давлат ва жамият бошқарувини янада демократлаштириш, инсон ҳуқуқлари ва эркинликларини ишончли ҳимоя қилиш, суд ҳокимияти мустақиллигини таъминлаш, одил судловнинг самарадорлигини, халқимизнинг суд органларига нисбатан қатъий ишончи ва ҳурматини ошириш борасида ислоҳотларни изчил давом эттирамиз, деди номзод ўзининг дастурий йўналишларини баён этар экан.\nЭкопартия табиатни асраб-авайлаш, мамлакатдаги дарахтлар ва сув ҳавзаларини, табиий ёдгорликларни салбий антропоген таъсирдан ҳимоя қилиш учун катта саъй-ҳаракатларни амалга оширади. Муҳофаза этиладиган табиий ҳудудларни ҳимоя қилиш ва экологик ҳуқуқбузарликлар учун жавобгарликни кучайтиришга қаратилган қонунчилик ташаббуслари илгари сурилади.\nЖисмоний ва юридик шахсларнинг ер, сув ва атмосфера ҳавосига салбий таъсири учун жавобгарлик чораларини кучайтириш, етказилган зарарни қоплашда «ифлослантирувчи тўлайди» тамойили ишлаши керак.\nБу борада қуйидаги вазифаларни устувор деб ҳисоблаймиз:\n– экология ва атроф муҳитни муҳофаза қилиш соҳасида фуқаровий, маъмурий, жиноий жавобгарлик чораларини кучайтириш;\n– атроф муҳитга етказилган зарар ўрнини қоплашнинг самарали механизмларини жорий этиш;\n– давлат бошқаруви тизимида экология соҳасидаги маъмурий ислоҳотларни амалга ошириш;\n– «Электрон ҳукумат» тизимини янада кенг жорий этиш орқали давлат хизматларини кўрсатиш тизими самарадорлигини ошириш;\n– юридик ёрдам ва хизмат кўрсатиш тизимини такомиллаштириш, суд жараёнларида тенглик ва тортишув тамойилларини тўлиқ жорий қилиш, адвокатурани мустақил, ишончли ҳуқуқни ҳимоя қилувчи институтга айлантириш;\n– малакавий юридик ёрдам сифатини ҳамда адвокат касбининг нуфузини ошириш, инсон ҳуқуқлари соҳасида ихтисослашган ҳуқуқшунослар, хусусан, эколог-ҳуқуқшуносларни тайёрлаш тизимини такомиллаштириш;\n– аҳолининг эҳтиёжманд қатламини ижтимоий қўллаб-қувватлаш учун беғараз ҳуқуқий ёрдам кўрсатиш тизимини жорий этиш;\n– вояга етмаган болалар билан ҳуқуқий муносабатларда одил судлов институтларини жорий этиш, уларнинг ҳуқуқ ва манфаатларини биринчи навбатда таъминлаш принципини қонунчилик ва амалиётга янада самарали жорий этиш.\nФуқароларга қулайлик яратиш, ортиқча сарсонгарчиликка йўл қўймаслик ҳамда уларнинг вақтини тежаш мақсадида «Электрон ҳукумат» тизимини янада кенг жорий этиш — давлат хизматлари кўрсатиш самарадорлигини оширишга алоҳида урғу берилиши зарур. Айниқса, пандемия шароитида ёши катта фуқароларнинг давлат идоралари ёки аҳолига хизмат кўрсатувчи бошқа ташкилотлар олдида узундан-узоқ навбат кутиб туриши бу эскича бошқарув тарзининг ҳалигача яшаб келаётганини кўрсатади. Шунингдек, жойларда электрон ҳукуматга мурожаат қилиш учун бепул компьютер ва интернет тармоқларининг йўлга қўйилишига ҳам катта эҳтиёж бор.\nАҳолининг эҳтиёжманд қатламини ижтимоий қўллаб-қувватлаш учун беғараз ҳуқуқий ёрдам кўрсатиш тизимини жорий этиш орқали аҳолининг ҳуқуқий маданиятини ошириш ҳамда суд-ҳуқуқ соҳасидаги муаммоларга осонликча ечим топиш механизми яратилади. Барча ислоҳотлар инсон манфаатлари учун бунёд этилар экан, аввало, вояга етмаганларга нисбатан алоҳида муносабатни назарда тутадиган одил судлов институтларини жорий этиш, боланинг манфаатларини биринчи навбатда таъминлаш принципини қонунчилик ва амалиётга янада самарали татбиқ этишга қаратиш энг одилона ёндашув бўлиши шубҳасиз.\nСоғлиқни сақлаш, таълим, илм-фан ва маданий-маърифий соҳаларни янада ривожлантириш.\nПартиядан кўрсатилган номзоднинг қайд этишича, аҳолига тиббий хизмат кўрсатишни тубдан яхшилаш, илғор хорижий тажрибалар асосида узлуксиз таълим сифати даражасини кўтариш, илм-фан ривожини жадаллаштириш ҳамда маданий-маърифий соҳаларни янада юксалтириш давлат ва жамиятнинг устувор вазифалари бўлиши зарур. Ушбу вазифаларга эришиш мақсадида, тиббиёт соҳасида «Соғлом муҳит – инсон саломатлиги!» шиори остида:\n– аҳоли саломатлигини сақлаш, тиббий хизмат сифатини ошириш, фуқароларнинг ўртача ҳаёт давомийлигини оширишга хизмат қилувчи тиббиёт соҳасидаги ҳуқуқий база такомиллаштирилади;\n– рақамли тиббиётнинг асосий инфратузилмасини яратиш, тиббиёт соҳасининг моддий-техник базасини кучайтириш, тиббий техника ва дори-дармон ишлаб чиқаришни маҳаллийлаштириш даражаси оширилади;\n– санитария-эпидемиология соҳасида потенциал хавф-хатарларни прогноз қилиш, баҳолаш, юқумли касалликлар табиий ўчоқлари устидан эпидемиологик мониторинг ва эпидемияга қарши профилактик тадбирлар мажмуи амалга оширилади;\n– аҳолининг кам таъминланган қатламлари ва экологик номақбул ҳудудлар аҳолиси учун ижтимоий тиббий хизмат кўрсатишнинг ҳуқуқий асослари ишлаб чиқилади ва жорий этилади;\n– соғлом турмуш тарзи ҳаётга кенг тадбиқ этилади ва оммавий спорт турлари янада ривожлантирилади, соғлом овқатланиш маданиятини юксалтириш бўйича мажмуавий чора-тадбирлар амалга оширилади;\n– инсон соғлиғига салбий экологик омилларнинг таъсирини бартараф этиш, сифатли ва тўлиқ тиббий хизмат кўрсатишга йўналтирилган тиббий суғурта механизмларини босқичма-босқич жорий этиш бўйича ишлар жадаллаштирилади;\n– аҳолига тиббий хизмат кўрсатиш сифатини яхшилаш, соғлиқни сақлаш тизими такомиллаштирилади;\n– тиббий суғурта, хусусий тиббий ёрдам кўрсатиш ва фармацевтика саноати ривожлантирилади, дори воситалари сифати ва нархи барқарорлиги таъминланади.\nАҳоли саломатлигини мустаҳкамлаш учун соғлом турмуш тарзини фаол тарғиб қилиш, оммавий спорт ва жисмоний тарбия ривожланиши учун зарур шарт-шароитларни яратиш, ҳаракатсиз турмуш тарзи билан боғлиқ касалликлар тарқалишини камайтириш дастурдаги асосий мақсадлардан ҳисобланади.\nОролбўйи ва бошқа экологик номақбул ҳудудларда экологик ҳолатни тубдан яхшилаш бўйича санитар-эпидемиологик мониторинг тизими ривожлантирилади.\nТаълим соҳасида «Табиатни фидойилар сақлаб қолади!» шиори остида:\n– «яшил» тараққиёт тамойилларини таълим ва фанга интеграция қилиш;\n– узлуксиз таълимнинг барча босқичларида экологик таълим-тарбия тамойилларни кенг жорий этиш;\n– олий таълим тизимида экология ва атроф муҳитни муҳофаза қилиш йўналишлари бўйича малакали кадрларни тайёрлашни кўпайтириш;\n– мактабгача таълим қамровини 100 фоизга, олий таълим билан қамров даражасини 40 фоизга етказиш;\n– узлуксиз таълим сифатини мустақил баҳолаш тизимини шакллантириш ва қўшимча педагогик таълим хизматлари бозорида рақобатни ривожлантириш;\n– экологик тадқиқот ва инновацион фаолият кўламини кенгайтириш, бизнес-инкубатор ва технопаркларни ташкил этган ҳолда инновацион инфратузилмани ривожлантириш назарда тутилади.\nИлм-фан соҳасида «Табиатни авайлаш – ҳаётни асраш!» шиори остида:\n– экологик тоза, чиқиндисиз ва ресурстежамкор технологияларни ишлаб чиқишга қаратилган илм-фан ривожини жадаллаштириш ҳамда илмий ишланмаларни тижоратлаштириш асосида илмий маҳсулотлар ҳажми ва инновацион маҳсулотлар турлари кенгайтирилади;\n– атроф муҳитни муҳофаза қилиш соҳасидаги илмий ташкилотларнинг илмий-инновацион фаолиятини иқтисодиёт тармоқлари, ижтимоий соҳа эҳтиёжларига тўлиқ мослаштириш, юқори самарадор илмий ишланмалар ва технологияларни жорий этиш кўлами оширилади;\n– ҳудудларда экотехнопарклар ташкил этиш ва улар фаолиятини қўллаб-қувватлаш, уларнинг ишланмаларини ҳудудларда кенг жорий этиш чоралари кўрилади;\n– экологик илмий-тадқиқот изланишларида аёллар ва ёшларнинг иштироки янада оширилади;\n– илм-фан соҳасида бошқарув тизимини такомиллаштириш, илм-фанда ўзини ўзи бошқариш тизимини ривожлантириш орқали давлат ва илмий ташкилотлар ўртасида ижтимоий шериклик ривожлантирилади.\n«Табиат – келажак авлодлардан олинган қарз!» шиори остида маданий-маърифий соҳада қуйидаги вазифаларни амалга ошириш муҳим ҳисобланади:\n– жамиятда юксак экологик маданиятни шакллантириш, она табиатни, жумладан ўсимлик ва ҳайвонот дунёсини асраб-авайлаш, уларга нисбатан эҳтиёткорона муносабатда бўлиш ҳиссини кучайтириш;\n– жамиятда экологик маданиятни юксалтириш бўйича Миллий дастурни қабул қилиш;\n– оила ва маҳалла тизимида инсоннинг табиатга бўлган муносабатини тубдан ўзгартиришга қаратиш;\n– аҳолининг атроф муҳит ҳолати бўйича хабардорлигини ошириш, мунтазам равишда атроф табиий муҳит ҳолати юзасидан миллий маъруза ва таҳлилий ҳисоботларни нашр этиб бориш;\n– ҳар бир инсонда атроф муҳитга эҳтиёткорона муносабатда бўлиш, атроф муҳитга таъсир даражаси юқори бўлган корхоналарнинг экологик масъулиятини ошириш, яшил ташаббусларни амалга оширишга эътиборни янада кучайтириш.\nТашқи сиёсат ва халқаро ҳамкорликни ривожлантириш соҳасида Ўзбекистон атрофида хавфсизлик, барқарорлик ва дўстона қўшничилик муносабатлари минтақасини яратиш ғоясини илгари сурмоқдамиз, деди Нарзулло Обломуродов.\nТашқи сиёсатнинг асосий устувор вазифалари сифатида қуйидагиларни белгилаймиз:\n– Ўзбекистоннинг Марказий Осиёдаги сиёсатини минтақада тинчлик ва барқарорликни таъминлаш, минтақавий хавфсизликнинг асосий муаммоларини, шу жумладан Афғонистондаги вазиятни ҳал қилишга ёрдам беришга қаратиш;\n– Марказий Осиёдаги трансчегаравий дарёларнинг сув ва энергетика ресурсларидан оқилона фойдаланиш, трансчегаравий муҳофаза этилаётган ҳудудларни барпо этиш ва минтақанинг экологик барқарорлигини таъминлашга қаратиш;\n– минтақавий савдо-иқтисодий ҳамкорликни мустаҳкамлаш, минтақавий транспорт-транзит инфратузилмасини ривожлантириш;\n– Афғонистон билан алоқаларни мустаҳкамлаш жараёнларини давом эттириш;\n– Ҳамдўстлик давлатлари билан ўзаро, савдо-иқтисодий, инвестициявий ҳамкорлик муносабатларини тенглик, бир-бирининг манфаатларини ҳурмат қилиш ва ҳисобга олиш асосида давом эттириш.\nСайловолди дастурий мақсадларда Бирлашган Миллатлар Ташкилоти билан ҳамкорликни фаол равишда давом эттирган ҳолда халқаро тинчлик ва хавфсизликни таъминлаш, замонавий муаммоларга ва таҳдидларга қарши биргаликда курашиш ҳам алоҳида ўрин олган.\nБу борада қуйидаги вазифаларни амалга оширишга алоҳида эътибор қаратилади:\n– Ўзбекистон манфаатларига мос келувчи экология ва тиббиёт соҳаларида БМТ томонидан қабул қилинган конвенциялар ва халқаро битимларга қўшилиш;\n– глобал ва трансчегаравий экологик муаммоларни ҳал қилишда хорижий давлатлар, авваламбор Марказий Осиё давлатлари билан яхши қўшничилик ва дўстона муносабатларни мустаҳкамлаш;\n– дунёдаги экология йўналишидаги партиялар ва ҳаракатларнинг ядровий, кимёвий ва биологик қуроллар тарқалишининг олдини олиш ва келгусида уларни бутунлай йўқ қилиш сиёсатида фаол иштирок этиш бўйича ҳамкорликни кучайтириш;\n– экологик хавфсизликни таъминлаш, Ўзбекистонда «яшил» тараққиёт тамойилларини жорий этишда самарали халқаро ҳамкорликни ривожлантириш;\n– мамлакатда қайта тикланувчи энергия манбаларидан фойдаланиш лойиҳаларини ривожлантиришда халқаро ташкилотлар ва молия институтлари билан ҳамкорликни кенгайтириш.\nЎзбекистон Экологик партияси Бирлашган Миллатлар Ташкилоти билан ҳамкорликни фаол равишда давом эттирган ҳолда халқаро тинчлик ва хавфсизликни таъминлаш, замонавий муаммоларга ва таҳдидларга қарши биргаликда курашиш тарафдоридир.\nБир сўз билан айтганда, Ўзбекистон Экологик партияси биринчи марта муҳим сиёсий жараён бўлган президентлик сайловида иштирок этади. Биз бу сайловда қатнашиб, Ўзбекистон ривожланиши ва эртанги куни билан боғлиқ бўлган энг муҳим ташаббусларни мамлакатимизнинг сиёсий кун тартибига қўймоқдамиз. Ўзбекистон Экологик партияси мамлакатимизнинг барча фуқароларини инсонларнинг соғлиғини сақлаш, атроф муҳитни муҳофаза қилиш ва бебаҳо табиий бойликларини асраб-авайлашдек муҳим вазифани бажаришда фаол иштирок этишга чақиради, деди Ўзбекистон Республикаси Президентлигига номзоди кўрсатилган Нарзулло Обломуродов.\nДелегатлар номзоднинг Сайловолди дастурида партиянинг устувор вазифалари партиянинг туман, шаҳар ва шунингдек, ҳудудий ташкилотлари ҳамда фаоллари томонидан берилган таклифлар ў\n🕔15:12, 20.08.2021 ✔67\n✔ 67 🕔 15:12, 20.08.2021\n✔ 79 🕔 15:26, 06.08.2021\n✔ 77 🕔 15:25, 06.08.2021